title: Anni Hautala

text: Hautala toimi "Aamulypsyn" ensimmäisenä juontajana yhdessä Jaajo Linnonmaan kanssa ennen jäämistään äitiyslomalle heinäkuussa 2009. Hän palasi radioaalloille vuoden 2011 alussa Arttu Harkin kanssa Radio Suomipopin "Valtakunnan viralliseen iltapäivään".


title: Anni Hautala

text: Vuosina 2011 ja 2012 Hautala oli The Voicen "Heräämön" aamujuontajana yhdessä Niko Kivelän, Teemu Vesterisen, Sami Hedbergin, Suvi Hartlinin ja Juha Västin kanssa. Tammikuussa 2013 Hautala palasi Radio Suomipopin "Aamulypsyn" juontajaksi yhdessä Jaajo Linnonmaan, Juha Perälän ja Juha Vuorisen kanssa.


title: Anni Hautala

text: Hautala on juontanut Nelosella "Kielletty rakkaus"-, "Kadonneen jäljillä"- ja "Kaikki vastaan 1" -televisio-ohjelmia. Syksyllä 2017 hän juonsi Juuso Mäkilähteen kanssa Idolsin kahdeksatta kautta.


title: Anni Hautala

text: Lisäksi Anni Hautala toimi ääninäyttelijänä sivuroolissa "Angry Birds -elokuvassa" sekä näyttelijänä elokuvassa "Luokkakokous 2 – Polttarit".


title: Anni Hautala

text: Hautala elää Helsingissä avoliitossa stand-up koomikko Niko Kivelän kanssa. Hautalalla on aiemmasta suhteestaan vuonna 2009 syntynyt poika.


title: Donald McAlpine

text: Donald McAlpine (s. 1934, Quandialla, Australia) on australialainen elokuvaaja, joka on ollut kuvaamassa useita tunnettuja elokuvia ja oli myös Oscar-ehdokkaana kuvauksestaan Baz Luhrmanin elokuvassa "Moulin Rouge!" vuonna 2001. Luhrmanin ohella McAlpine on kuvannut myös monia Bruce Beresfordin ja Chris Columbusin elokuvia.


title: Jurassic Rock

text: Jurassic Rock on Mikkelissä vuosittain järjestettävä musiikkifestivaali. Ensimmäinen Jurassic Rock järjestettiin vuonna 2007. Festivaali on pääosin kaksipäiväinen, kolmipäiväisenä sitä juhlittiin, kun festivaali sijaitsi viimeisen kerran Visulahdessa vuonna 2013. Festivaalia järjestettiin Visulahdessa samalla paikalla kuin vuosina 1987–1990 pidetty Dinosaurock vuosina 2007-2013. Vuonna 2014 Jurassic Rock muutti Mikkelin Kenkäveroon, lähemmäksi keskustaa.


title: Jurassic Rock

text: Vuonna 2009 Jurassic Rockissa oli yhteensä 13 000 kävijää, perjantaina 6 000 ja lauantaina 7 000.


title: Jurassic Rock

text: Vuodesta 2014 Jurassic-viikonlopun sunnuntaina on järjestetty myös koko perheelle suunnattu tapahtuma Jurassic Piknik. Vuonna 2014 tapahtumassa esiintyivät Vesa-Matti Loiri ja Samuli Edelmann. Vuonna 2015 tapahtumassa esiintyivät Jari Sillanpää ja Antti Tuisku. Vuonna 2016 tapahtuma järjestettiin jo kolmatta kertaa ja siellä esiintyvät Kake Randelin, Virve Rosti, Freeman & Menneisyyden Vangit ja Jean S. ft. Eini & Meiju Suvas.


title: Karakalpakit

text: Karakalpakit (karakalpakiksi "qaraqalpaqlar") ovat Uzbekistaniin kuuluvassa Karakalpakiassa asuva turkkilaista karakalpakin kieltä puhuva kansa.


title: Karakalpakit

text: Karakalpakian lisäksi karakalpakkeja asuu Uzbekistanin Ferganan ja Horezmin alueilla, Turkmenistanissa, Kazakstanissa ja Afganistanissa. Vuonna 1989 entisessä Neuvostoliitossa oli 423 500 karakalpakkia, joista 389 100 asui Karakalpakiassa. Afganistanissa karakalpakkeja arvioidaan olevan noin 5 000 henkeä. Karakalpakin lisäksi he puhuvat uzbekkia, venäjää ja Afganistanissa daria. Perinteinen uskonto on sunnalainen islam.


title: Karakalpakit

text: Karakalpakkien varhaisimpia esi-isiä ovat Araljärven eteläpuolella 600–100-luvuilla eaa. asuneet sakit, joihin 500–700-luvuilla sekoittui turkkilaisia heimoja. Kansan muodostumiseen osallistuivat 700–900-luvuilla petšenegit ja oguusit, myöhemmin kiptšakit ja 1300–1400-luvuilla nogait. Karakalpakit mainitaan keskiaasialaisissa lähteissä ensimmäisen kerran 1500-luvun lopussa. 1700-luvun puoliväliin saakka he asuivat Syrdarjan keski- ja alajuoksulla. Myöhemmin suurin osa siirtyi Syrdarjan läntisen laskujoen Žanadarjan varrelle. Vuonna 1811 karakalpakit liitettiin Hivan kaanikuntaan ja heidät siirrettiin Amudarjan suistoon. Vuodesta 1873 lähtien Amudarjan länsipuolinen alue kuului Venäjään. Yhteiskuntajärjestys perustui feodalismiin sekä patriarkaalisiin heimo- ja sukuyhteisöihin. Vuonna 1925 perustettiin Karakalpakian autonominen alue, josta vuonna 1932 tuli Uzbekistaniin kuuluva autonominen tasavalta.


title: Karakalpakit

text: Perinteisiä elinkeinoja ovat puolipaimentolaisuuteen perustuva karjanhoito, keinokasteluviljely ja kalastus. Asumuksina toimivat jurtta ja savitiilitalot. Miehet pitivät mustia lammaslakkeja, joihin kansan nimitys pohjautuu. Ruokavalion perustana olivat jauhot ja suurimot, maitotuotteet ja paistettu kala. Rikas suullinen kansanperinne käsittää eeppisiä sankarirunoja, lyyrisiä ja riittilauluja, satuja ja legendoja.


title: Alexandre Aja

text: Alexandre Aja (oik. Alexandre Jouan-Arcady; s. 7. elokuuta 1978, Pariisi, Ranska) on ranskalainen elokuvaohjaaja ja käsikirjoittaja. Aja nousi kansainväliseen kuuluisuuteen kauhuelokuvan "Haute tension" ansiosta vuonna 2003. Elokuvan jälkeen hän siirtyi työskentelemään Yhdysvaltoihin, ja hän oli tekemässä muun muassa elokuvaa "Hills Have Eyes". Hän työskenteli muun muassa 3D-kauhuelokuva "Piranha 3D:n" (2010) ohjaajana, käsikirjoittajana ja tuottajana.


title: Alexandre Aja

text: Alexandren salanimi Aja muodostuu hänen nimikirjaimistaan.


title: Skeletons in the Closet

text: Skeletons in the Closet tarkoittaa seuraavia asioita:


title: Karakitain valtakunta

text: Karakitain valtakunta oli kitaanien perustama feodaalinen valtio Keski-Aasiassa noin 1140–1213.


title: Karakitain valtakunta

text: Valtakunnan perustaja oli Kiinaa hallinneeseen kitaanidynastiaan kuulunut Jelyi Daši, joka džurtšeneille vuonna 1125 kärsityn tappion jälkeen valloitti Turkestanin sinne aikaisemmin asettuneiden mongolinsukuisten kitaanien avulla. Karakitain eli ”mustien kitaanien” valtakunta käsitti Amudarjalta ja Balhašjärveltä Kunlunille ja Beišanvuoristoon ulottuvan alueen. Karakitait viettivät paimentolaiselämää Talas- ja Tšujokien laaksoissa, mutta eivät verotusta lukuun ottamatta juurikaan puuttuneet alueen muiden kansojen elämään. Pääkaupunkina toimi Balasagun nykyisen Tokmakin lähellä.


title: Karakitain valtakunta

text: Vuonna 1211 mongoleja paenneet naimaanit vangitsivat Karakitain hallitsijan. Tšingis-kaani valloitti alueen vuonna 1218. Karakitait sulautuivat alueen turkkilaisiin kansoihin.


title: Euroopan lääkevirasto

text: Euroopan lääkevirasto eli European Medicines Agency eli EMA on lääkevalmisteiden arviointiin perustettu virasto. Vuosina 1995–2004 siitä käytettiin nimeä The European Agency for the Evaluation of Medicinal Products. Viraston toiminnan rahoituksesta vastaavat Euroopan unioni ja lääketeollisuus sekä epäsuorasti myös jäsenmaat. Se perustettiin harmonisoimaan jäsenmaiden kansallisten valvontaelinten toiminta mutta ei korvaamaan niitä.


title: Euroopan lääkevirasto

text: Virasto vastaa lääkevalmisteiden myyntilupahakemusten tieteellisestä arvioinnista. Virasto sijaitsee Lontoon Canary Wharfissa, ja sen johdossa on professori Guido Rasi (11/2015–). Melko lähellä EMA:a Canary Wharfissa toimii myös Euroopan pankkiviranomainen (EBA), joka toinen EU:n erillisvirasto. Marraskuussa 2017 EU:n jäsenmaat päättivät, että virasto siiretään Britannian EU-eron vuoksi Amsterdamiin.


title: Bolgaarin kieli

text: Bolgaarin kieli on muinaisten bolgaarien puhuma turkkilainen kieli, joka tunnetaan lähinnä henkilö- ja paikannimien, lainasanojen sekä lyhyiden piirto- ja hautakirjoituksien perusteella.


title: Bolgaarin kieli

text: Asovanmeren ympärillä asuneiden bolgaarien muodostama heimoliitto, "Suur-Bolgaria", hajosi 600-luvun puolivälissä. Sen jälkeen tunnetaan kaksi bolgaariryhmää: Volgan keskijuoksulla ja Kaman alajuoksulla asuneet volganbolgaarit sekä tonavanbolgaarit, jotka 800-luvulla sulautuivat nykyisiin slaavilaista bulgarian kieltä puhuviin bulgarialaisiin.


title: Bolgaarin kieli

text: Bolgaari jakautuu kolmeen kielimuotoon:


title: Bolgaarin kieli

text: Bolgaari kuuluu turkkilaisten kielten bolgaarilaiseen ryhmään. Sen lähimmät sukukielet ovat muinainen kasaari sekä nykykielistä tšuvassi. Bolgaarivaikutusta on havaittavissa myös kiptšakkilaiseen ryhmään kuuluvissa tataarissa ja baškiirissa.


title: The Healing Process

text: The Healing Process on kanadalaisen deathcoreyhtye Despised Iconin toinen studioalbumi, joka julkaistiin 5. huhtikuuta 2005.


title: Harmaapäälokki

text: Harmaapäälokki ("Larus cirrocephalus") on eteläisen pallonpuoliskon lokkilintu.


title: Harmaapäälokki

text: Linnun pituus on 39–42 cm, siipien kärkiväli 100–115 cm ja paino 255–360 g. Se on hieman naurulokkia kookkaampi mutta kalalokkia pienempi, ja on olemukseltaan suuresti kaitanokkalokkia muistuttava. Aikuisen linnun pää on vaaleanharmaa, koivet ja nokka tummanpunaiset, selkäpuoli harmaa ja vatsapuoli, pyrstö sekä niska valkoiset. Siipisulat ovat mustat valkoisin kärkitäplin. Sukupuolet ovat saman näköisiä.


title: Harmaapäälokki

text: Harmaapäälokki elää kahdella mantereella: nimialalaji "cirrocephalus" Etelä-Amerikassa Argentiinan, Brasilian, Paraguayn ja Perun kosteikoissa, alalaji "poiocephalus" laikuittain Afrikassa muun muassa Mauritaniassa, Tshadjärvellä, Keniassa, Sambiassa ja Etelä-Afrikassa. Maailmanlaajuisesti lajin elinympäristön ala on arvioitu 1–10 miljoonaksi neliökilometriksi ja populaatiokoko 240 000–440 000 yksilöksi. Pesimäajan ulkopuolella harmaapäälokit vaeltelevat laajalti.


title: Harmaapäälokki

text: Harmaapäälokit elävät lisääntymisaikana monenlaisilla kosteikoilla niin järvien, jokien kuin meren rannoilla saarissa, lahdekkeissa, lammikoissa ja niemissä.


title: Harmaapäälokki

text: Pesä on joko avoimesti maassa tai kelluvien kasvien varassa. Munia on tavallisesti kaksi tai kolme. Pesii vain kerran kesän aikana. Molemmat emot huolehtivat poikasista.


title: Harmaapäälokki

text: Lajin dieetti käsittää kaloja ja pieniä vedessä tai mudassa eläviä selkärangattomia. Syö myös kuolleita kaloja.


title: Luettelo televisiosarjan Babylon 5 jaksoista

text: "Babylon 5" on yhdysvaltalainen science fiction -draamasarja, jonka on luonut J. Michael Straczynski.


text: "Babylon 5: The Lost Tales" () on suoraan DVD:lle julkaistu tuotanto. DVD sisältää kaksi jaksoa, joista kumpikin keskittyy yhteen sarjan hahmoon.


title: Oliivimesikot

text: Oliivimesikot ("Timeliopsis") on mesikkojen heimoon kuuluva varpuslintusuku. Oliivimesikkojen sukuun kuuluu BirdLifen mukaan kaksi lajia).


title: Omri Casspi

text: Omri Casspi (; s. 22. kesäkuuta 1988 Holon) on israelilainen koripalloilija, joka on pelannut NBA:ssa vuodesta 2009 lähtien. Hän edustaa kaudella 2018–2019 Memphis Grizzliesiä.


title: Omri Casspi

text: Casspi aloitti pelaamisen Hapoel Holonin juniorijoukkueissa, joissa hän pelasi aina vuoteen 2005 saakka. Hän siirtyi ammattilaiseksi Maccabi Tel Aviviin, jonka paidassa hän voitti heti Israelin mestaruuden. Casspi ei ollut vielä aivan valmis koviin peleihin Maccabissa, jonka takia hänet myytiin Hapoel Galil Elyoniin lainalle. Yhden kauden jälkeen hän teki paluun Maccabiin.


title: Omri Casspi

text: Casspin oli alun perin tarkoitus osallistua , mutta hän ei saanut varmuutta siitä, että hänet valittaisiin ensimmäisellä kierroksella, jolloin hän päätti vetäytyä koko varaustilaisuudesta. hän kuitenkin osallistui, jossa Sacramento Kings varasi hänet numerolla 23. Samalla hänestä tuli ensimmäinen israelilainen pelaaja, joka on varattu NBA:han ensimmäisella kierroksella. Heinäkuussa 2009 Casspi siirtyi Sacramentoon. Hän edusti seuraa kahden kauden ajan, jonka jälkeen hänet kaupattiin Cleveland Cavaliersille. Casspi pelasi seurassa kesään 2013 asti, jolloin hän teki Houston Rocketsin kanssa monivuotisen sopimuksen. Vuonna 2014 hän siirtyi Sacramento Kingsiin. Heinäkuussa 2015 Casspi ja Kings tekivät kaksivuotisen ja kuuden miljoonan dollarin arvoisen jatkosopimuksen.


title: Omri Casspi

text: Kevätkaudella 2017 Casspi pelasi hetken aikaa New Orleans Pelicansissa ja Minnesota Timberwolvesissa. Kesällä 2017 hän siirtyi Golden State Warriorsiin.


title: Omri Casspi

text: Heinäkuussa 2018 Casspi teki sopimuksen Memphis Grizzliesin kanssa.


title: Omri Casspi

text: Casspi kuului maansa alle 16-vuotiaiden, 18-vuotiaiden ja 20-vuotiaiden maajoukkueisiin. Vuodesta 2008 lähtien hän on kuulunut myös Israelin koripallomaajoukkueeseen.


title: Sopiva nuori mies

text: Sopiva nuori mies () on intialaisen Vikram Sethin romaani vuodelta 1993. Teoksen päähenkilö on kapinallinen tytär Lata, jolle äiti etsii aviomiestä. Teos päättyy vuoteen 1952. Se kertoo Intian perinteistä ja maan poliittisista ja uskonnollisista myllerryksistä itsenäistymisen vanavedessä. Romaani sisältää kokonaiset 591 552 sanaa ja on näin ollen 13. pisin romaani. Seth on suunnittelemassa teokselle jatko-osaa "Sopiva nuori nainen", jonka ilmestymisajankohdaksi hän on ajatellut vuotta 2013.


title: USS John C. Stennis (CVN-74)

text: USS John C. Stennis (CVN-74) on Yhdysvaltain laivaston Nimitz-luokan lentotukialus, joka on nimetty 41 vuotta Mississipin osavaltion senaattorina olleen John C. Stenniksen mukaan.


title: USS John C. Stennis (CVN-74)

text: Alus tilattiin Newport News Shipbuilding Companyltä Newport Newsistä Virginiasta. Sen köli laskettiin 13. maaliskuuta 1991 ja alus laskettiin vesille 11. marraskuuta 1993 kumminaan John C. Stennisin tytär Margaret Stennis-Womble ja tilaisuuden pääpuhujana varapresidentti Albert Gore. Alus otettiin palvelukseen 9. joulukuuta 1995 ensimmäisenä päällikönään Robert C. Klosterman.


title: USS John C. Stennis (CVN-74)

text: Alus vastaanotti ensimmäisen lentokoneen F-14B:n laskuun 18. tammikuuta 1996. Alukselle tehtiin laivaston historian ensimmäinen F/A-18E/F -koneen laskeutuminen lentotukialukselle 18. tammikuuta 1997. Aluksella palveli koeajojen aikana Tukialuslennosto 8 ja kesäkuusta 1996 alkaen Tukialuslennosto 20 (Reservi), joka poistui lyhyen aikaa aluksella koulutusta saatuaan. Aluksen vakinaiseksi lennostoksi oli suunniteltu Tukialuslennosto 7.


title: USS John C. Stennis (CVN-74)

text:
Alus lähti 26. helmikuuta 1998 Norfolkista ensimmäiselle partiomatkalleen ja samalla sen kotisatamaksi määrättiin San Diego. Alus läpäisi Gibraltarinsalmen 3. maaliskuuta ja se saapui Punaisellemerelle 7. maaliskuuta kuljettuaan Suezinkanavan läpi. Se saapui 11. maaliskuuta Arabianlahdelle liittyen operaatio Southern Watchiin koottuun laivasto-osastoon.
"John C. Stennis" on Tukialustaisteluosasto 3:n johtoalus. Taisteluosaston muita aluksia ovat:Alus palasi 3. toukokuuta 2013 Bremertoniin oltuaan merellä kahdeksan kuukautta. Alus siirrettiin 27. kesäkuuta Puget Soundin laivastontelakan kuivatelakalle numero 6 neljäksitoista kuukaudeksi huoltoon.


title: Mestarit (elokuva)

text: Mestarit (videona nimillä Champions – Mestarit ja Mestarit – kiekkokaukalon kauhut, "The Mighty Ducks") on vuonna 1992 ensi-iltansa saanut Walt Disney Picturesin elokuva. Elokuvan aiheena on jääkiekko, ja sen mukaan nimettiin myöhemmin NHL-joukkue Mighty Ducks of Anaheim. Elokuva on saanut kaksi jatko osaa, "Mestarit 2" (1994) ja "Mestarit 3" (1996). Elokuvien jälkeen tehtiin vielä animaatiosarja "Mestarit", jota esitettiin 1996–1997.


title: Mestarit (elokuva)

text: Gordon Bombay (Estevez) on uransa huipulla oleva puolustusasianajaja, joka vapauttaa työkseen syyttettyjä, usein jopa syyllisiä, rankalta tuomiolta. Moraalia hän ei tunne, vaan raha on tärkeintä. Gordon ei pidä jääkiekosta saatikka lapsista, mutta viinasta kyllä. Hän käryää usein rattijuopumuksista ja joutuu yhdyskuntapalveluun. Hän joutuu palaamaan vanhaan kotikaupunkiinsa valmentamaan hyljeksittyä lasten jääkiekkojoukkuetta. Pian alkaa kiekkopeli sujua ja myös Gordon alkaa nauttia elämästä.


title: Tasismi

text: Tasismi on informalismin sukuinen abstrakti taidesuuntaus tai suorastaan informalismin rinnakkaistermi. Tasisteiksi sanotaan usein samoja taiteilijoita kuin informalisteiksikin. Erona on se, että tasismissa painotettiin taiteilijan fyysistä ilmaisua, joka haluttiin siirtää maalauskankaalle mahdollisimman suoraan.


title: Tasismi

text:
Sana 'tasismi' tulee ranskan kielen sanasta "tache", joka tarkoittaa läikkää tai tahraa.
Tasismi-termiä alettiin käyttää abstraktin ekspressionismin eurooppalaisesta muunnoksesta Ranskassa 1950-luvun alussa.
Tasismi saattoi olla väriläikkien spontaanista levittämistä kankaalle esimerkiksi taiteilijan tunne-elämän suorina eleinä. Läikät voivat olla myös abstraktiota ilman yhteyttä tunnetulkintoihin.


title: Tasismi

text: Tasismissa oli samoja piirteitä kuin lyyrisessä abstraktiossa tai amerikkalaisessa toimintamaalauksessa (action painting), jota kutsutaan myös roiskemaalaukseksi. Tasismissa voi olla myös kalligrafista sävyä.


title: Tasismi

text: Tasisteiksi eli läikkätaiteilijoiksi nimitettiin myös impressionisteja vuonna 1899. Samoin ja pointillismia ja fauvismia sanottiin halveksivasti läikkätaiteeksi eli tasismiksi.


title: Pentti Niinivuori

text: Pentti Valdemar Niinivuori (27. elokuuta 1931 Forssa – 5. heinäkuuta 1988 Forssa) oli suomalainen nyrkkeilijä.


title: Pentti Niinivuori

text: "Isi" Niinivuori edusti Suomea kaksissa olympialaisissa. Helsingissä 1952 hän hävisi 57-kiloisten sarjassa ensimmäisessä ottelussaan Italian Sergio Caprarille pistein 1–2 ja Melbournessa 1956 60-kiloisten sarjassa ensimmäisellä kierroksella Puolan Zygmunt Milewskille pistein 0–3.


title: Pentti Niinivuori

text: Niinivuori saavutti vuonna 1953 Varsovan EM-kilpailuissa pronssia 60 kilogramman sarjassa. Hän voitti jugoslavialaisen Stefanovicin pistein 2–1 ja tyrmäsi kolmannessa erässä italialaisen Giacomo di Jasion. Välierissä hän hävisi unkarilaiselle István Juhászille pistein 0–3. Samana vuonna Niinivuori oli Euroopan edustaja USA–Eurooppa-ottelussa, jossa Eurooppaa edustivat Neuvostoliiton johtaman blokin ulkopuoliset eurooppalaisnyrkkeilijät. Ottelut käytiin kesäkuussa 1953 Chicagossa ja St. Louisissa, ja niissä Niinivuori otti molemmissa otteluissa pistevoitot. Vuoden 1955 EM-kilpailuihin Niinivuori ei päässyt liittoriitojen vuoksi. Vuonna 1957 Prahan EM-kilpailuissa hän voitti 63,5-kiloisten ensimmäisellä kierroksella bulgarialaisen Alex Mitzevin pistein 3–0, mutta hävisi toisessa ottelussaan brittiläiselle David Stonelle pistein 0–3.


title: Pentti Niinivuori

text: Vuonna 1955 Niinivuori voitti Pohjoismaiden mestaruuden. Vuoden 1957 PM-kisoissa hän saavutti hopeaa ja vuonna 1959 pronssia.


title: Pentti Niinivuori

text: Seuratasolla Niinivuori edusti Forssan Alkua. Hän voitti Suomen mestaruuden 60 kilogramman sarjassa vuosina 1953–1955 sekä 67-kiloisissa vuonna 1959. Hän voitti kahdeksan TUL:n mestaruutta vuosina 1951–1958.


title: Ivar Malmikoski

text: Ivar (Iivari) Mikael Malmikoski (2. toukokuuta 1927 Turku – 25. tammikuuta 2010) oli suomalainen nyrkkeilijä.


title: Ivar Malmikoski

text: Malmikoski edusti Suomea Helsingin 1952 olympialaisissa. Hän hävisi 67-kiloisten sarjan ensimmäisellä kierroksella Tanskan Victor Jørgensenille tuomariäänin 1–2. Vuonna 1955 hän saavutti Pohjoismaiden mestaruuskilpailuissa hopeaa 75 kilogramman sarjassa.


title: Ivar Malmikoski

text: Seuratasolla Malmikoski edusti Turun Urheiluliittoa ja Turun Jyryä. Hän voitti Suomen mestaruuden 67 kilogramman sarjassa vuosina 1951 ja 1952. Hän voitti Nyrkkeilyliiton mestaruuden vuonna 1954 sekä TUL:n mestaruuden vuosina 1952–1954.


title: Pentti Kontula

text: Pentti Olavi Kontula (4. syyskuuta 1930 Lohja – 13. kesäkuuta 1987 Helsinki) oli suomalainen nyrkkeilijä.


title: Pentti Kontula

text: "Pena" Kontula edusti Suomea Helsingin 1952 olympialaisissa. Hän voitti 71-kiloisten sarjan ensimmäisellä kierroksella romanialaisen Naescu Serbun tuomariäänin 3–0 mutta hävisi toisessa ottelussaan bulgarialaiselle Petar Spassofille äänin 0–3.


title: Pentti Kontula

text: Seuratasolla Kontula edusti huippuvuosinaan Helsingin Työväen Nyrkkeilijöitä. Hän voitti Suomen mestaruuden 75 kilogramman sarjassa vuosina 1954 ja 1955 sekä saavutti 71-kiloisissa SM-hopeaa vuonna 1951 ja SM-pronssia vuonna 1952. Hän voitti TUL:n mestaruuden 71-kiloisissa vuosina 1953 ja 75-kiloisissa vuonna 1955.


title: Molly Hatchet

text: Molly Hatchet on yhdysvaltalainen rockyhtye, jota pidetään yhtenä southern rockin suurimmista vaikuttajista yhdessä Lynyrd Skynyrdin kanssa. Yhtyeen perustivat Dave Hlubek ja Steve Holland vuonna 1971. Tunnetuimpaan Molly Hatchet -kokoonpanoon kuuluivat laulaja Danny Joe Brown, kitaristit Dave Hlubek, Duane Roland, Steve Holland, basisti Banner Thomas ja rumpali Bruce Crump. Molly Hatchet on erityisen tunnettu hittikappaleestaan ”Fall of the Peacemakers”. Huolimatta suuresta menestyksestään Yhdysvalloissa Molly Hatchet ei ole saanut kovinkaan suurta huomiota muualla maailmassa.


title: Molly Hatchet

text: Molly Hatchetin musiikkityyli muodostuu pitkälti raskaiden kitarariffien säestämistä kappaleista, joihin kuuluu yleensä yksi tai useampi kitarasoolo. Varsinkin nopeat ja erittäin tekniset kitarasoolot (kuten kappaleessa ”Flirtin’ With Disaster”) ovat muodostuneet yhtyeen tavaramerkiksi. Toinen tavaramerkki ovat studioalbumien kansikuvat, jotka ovat yleensä fantasia-aiheisia maalauksia. Yhtyeessä ei ole nykyään jäljellä ainuttakaan alkuperäisjäsentä.


title: Molly Hatchet

text: Molly Hatchetin perustivat kitaristit Dave Hlubek ja Steve Holland vuonna 1971. Yhtyeen kotipaikkakunta on Floridan Jacksonville, josta on kotoisin myös toinen southern rock -yhtye Lynyrd Skynyrd, jonka jäsenten ystäviä Molly Hatchet oli. Lynyrd Skynyrd on aina ollut tärkeä esikuva ja suunnannäyttäjä Molly Hatchetille. Toinen suuri vaikuttaja Molly Hatchetille oli The Allman Brothers Band. Nimensä yhtye otti ilotytöltä, joka legendan mukaan surmasi asiakkaansa maksun saatuaan. Vuonna 1975 yhtyeeseen liittyivät kitaristi Duane Roland, basisti Banner Thomas ja rumpali Bruce Crump. Hlubek lauloi ennen Danny Joe Brownin liittymistä solistiksi vuonna 1976. Molly Hatchetin alkuperäisinä laulunkirjoittajina toimivat Hlubek ja Thomas. Yhtye harjoitteli ahkerasti yhdessä, jonka ansiosta yhteissoitosta tuli sujuvaa ja taitavaa.


title: Molly Hatchet

text: 38 Special-yhtye kertoi Molly Hatchetista manageri Pat Armstrongille, joka oli Alan Waldenin kanssa työskennellyt Lynyrd Skynyrdin kanssa. Molly Hatchet matkusti Armstrongin avustamana äänittämään ensimmäisen demonauhansa Lynyrd Skynyrdin omistamassa studiossa. Ronnie Van Zantin oli tarkoitus tuottaa Molly Hatchetin debyyttialbumi, mutta tämä ei toteutunut Van Zantin kuoltua lento-onnettomuudessa lokakuussa 1977. Warner Bros. Records kiinnostui yhtyeestä demonauhan kuultuaan. Molly Hatchetin pettymykseksi se valitsi kuitenkin Van Halenin joka demonauha saapui yhtiöön samaan aikaan Molly Hatchetin nauhan kanssa. Yhtye ei lannistunut takaiskusta, vaan jatkoi levy-yhtiön etsimistä. Lopulta he kirjoittivat levytyssopimuksen vuonna 1978 Epic Recordsin kanssa ja saivat Tom Wermanin tuottamaan ensimmäisen albuminsa.


title: Molly Hatchet

text: Debyyttialbumi "Molly Hatchetin" ilmestyttyä yhtye sai heti kuulla syytöksiä Lynyrd Skynyrdin tyylin kopioimisesta ja sen maineella ratsastamisesta, eikä tämä leima ole täysin lähtenyt sen jäsenten otsasta. Albumilla yhtye yhdistelee boogieta ja bluesia hard rockiin. Albumin hitit olivat ”Gator Country”, ”Bounty Hunter” ja ”Dreams I'll Never See”, joista viimeksimainitun levytti ensimmäisenä The Allman Brothers Band. Seuraava studioalbumi "Flirtin' with Disaster" julkaistiin vuonna 1979, jonka nimikkokappaleesta tuli yhtyeen suurin hitti. Myös ”Whiskey Man” -kappale nousi hitiksi. Molly Hatchetista tuli southern rockin kärkinimiä. Yhtye oli vauhdikas ja suosittu lavaesiintyjä. Parhaina vuosina he tekivät yli 250 keikkaa vuodessa.


title: Molly Hatchet

text: Danny Joe Brown erosi Molly Hatchetista vuonna 1980 terveydellisistä syistä. Hänellä oli diabetes, joka aiheutti ongelmia pitkillä kiertueilla. Brownin tilalle liittyi laulaja Jimmy Farrar Raw Energy -yhtyeestä. Vaikka Brown on Molly Hatchet -faneille oikeutetusti yhtyeen ainoa oikea laulaja, Farrarillakin on ihailijoita. Kolmas studioalbumi "Beatin' the Odds" ilmestyi syyskuussa 1980. Sen ainoa hitti oli nimikappale. Vuonna 1981 ilmestynyttä "Take No Prisonersia" pidetään yhtenä yhtyeen vahvimmista levykokonaisuuksista. Albumilta julkaistiin singlenä kappale ”Power Play”. Marraskuussa 1981 basisti Banner Thomas lähti Molly Hatchetista ja hänet korvattiin Riff Westillä. Keväällä 1982 yhtye ajautui henkilöriitoihin, jotka johtivat Jimmy Farrarin ja rumpali Bruce Crumpin erottamiseen. Danny Joe Brown palasi laulamaan yhtyeeseen ja Crumpin korvasi B.B. Borden.


title: Molly Hatchet

text: Vuonna 1983 ilmestyi "No Guts...No Glory" -albumi. Sen suurin hitti oli ”Fall of the Peacemakers”, joka oli Molly Hatchetin yritys tehdä Lynyrd Skynyrdin ”Free Birdin” kaltainen mahtipointinen voimaballadi. ”Fall of the Peacemakers” oli kunnianosoitus tunnetuille rauhantekijöille, jotka olivat kuolleet väkivaltaisesti. Kuudennella albumilla "The Deed Is Done" Molly Hatchetin musiikki alkoi muuttua radioystävälliseksi aikuisrockiksi. Yhtyeeseen oli liittynyt kosketinsoittaja John Galvin kitaristi Steve Hollandin tilalle ja Bruce Crump palannut rumpaliksi. Yhtyeen vanhat ihailijat eivät olleet mielissään ja "The Deed Is Done" on huonossa maineessa heidän keskuudessa. Albumia seuranneella kiertueella äänitettiin livealbumi "Double Trouble Live", joka ilmestyi vuonna 1985. Albumilla oli cover-versio Lynyrd Skynyrdin kuuluisasta ”Free Bird”-kappaleesta, jonka esittäminen on myös tehnyt Molly Hatchetia tunnetuksi.


title: Molly Hatchet

text: Dave Hlubek erosi Molly Hatchetista vuoden 1987 alussa vakavan kokaiiniriippuvuuden vuoksi. Hlubekin tilalle liittyi Bobby Ingram, Danny Joe Brownin pitkäaikainen ystävä ja vanha soittokaveri The Danny Joe Brown Band-yhtyeestä. Ingramista tuli nopeasti yhtyeen kantava voima ja musiikillinen johtaja. 1990-luvun alussa hän osti itselleen oikeudet yhtyeen nimeen manageri Pat Armstrongilta ja omistaa nykyisin Molly Hatchet -tavaramerkin. Ingramin suuri rooli yhtyeessä ei ollut alkuperäisjäsenten mieleen, joista Duane Roland ja Bruce Crump Riff Westin kanssa jättivät yhtyeen vuonna 1990. Ennen tätä yhtye oli levyttänyt albumin "Lightning Strikes Twice", joka ei vakuuttanut ostavaa yleisöä eikä yhtyeen faneja.


title: Molly Hatchet

text: Danny Joe Brown ja Bobby Ingram kokosivat uuden Molly Hatchet -kokoonpanon vuonna 1990, jolloin yhtyeeseen liittyivät basisti Andy McKinney, rumpali Mac Crawford, kosketinsoittaja Andy Orth ja kitaristi Bryan Bassett. Yhtye ei levyttänyt vuosiin uutta musiikkia, mutta pysyi aktiivisena jatkaen keikkailua. Yhtye toimi vain kahden ja nykyään yhden kitaristin voimin, vaikka 1970- ja 1980-luvuilla kokoonpanoon kuului kolme kitaristia Lynyrd Skynyrd -tyyliin. 1990-luvun alussa Molly Hatchet vieraili ensi kerran Suomessa esiintymässä Helsingin Kaivohuoneella, Oulussa ja Virtasalmella.


title: Molly Hatchet

text: Huhtikuussa 1995 Molly Hatchet alkoi äänittää studioalbumia Saksassa tuottajan Kalle Trappin johdossa. Äänitysten aikana Danny Joe Brown sai aivohalvauksen ja joutui eroamaan yhtyeestä. Yhtyeen toiminta jatkui aiemmin roudarina toimineen Phil McCormackin liityttyä solistiksi. Kesäkuussa 1996 ilmestyi "Devil's Canyon" -albumi, joka oli ensimmäinen ilman yhtään alkuperäisjäsentä. Albumin musiikki on silti tuttua Molly Hatchetia, tosin raskaampaan tyylisuuntaan menneenä. Vuonna 1998 ilmestyi albumi "Silent Reign of Heroes". Kesällä 1999 Molly Hatchet oli mukana Charlie Danielsin Volunteer Jam -kiertueella.


title: Molly Hatchet

text: Molly Hatchet levytti vuonna 2000 albumin "Kingdom of XII". Yhtye teki Euroopan kiertueen levyä markkinoidakseen ja esiintyi myös Helsingissä Tavastialla kesäkuussa 2000. Nykyinen rumpali Shawn Beamer liittyi yhtyeeseen vuonna 2001 ja basisti Tim Lindsey vuonna 2003. Tammikuussa 2005 alkuperäisjäsen Dave Hlubek teki paluun yhtyeeseen. Molly Hatchetin entiset jäsenet Jimmy Farrar, Duane Roland, Steve Holland, Riff West ja Bruce Crump olivat perustaneet Gator Country -yhtyeen voidakseen soittaa jälleen yhdessä. Hlubek aikoi liittyä mukaan Gator Countryyn, jolloin Molly Hatchetin kokoonpano vuodelta 1981 olisi ollut jälleen yhdessä. Bobby Ingram houkutteli kuitenkin Hlubekin palaamaan estääkseen Molly Hatchetin paluun toisella nimellä.


title: Molly Hatchet

text: Kesällä 2004 Molly Hatchet kuvasi esiintymisensä Saksan Hampurissa moottoripyörämessuilla ja julkaisi siitä konsertti-DVD:n "Live In Hamburg". Vuonna 2005 ilmestyi studioalbumi "Warriors of the Rainbow Bridge". Viimeisin studioalbumi "Justice" ilmestyi vuonna 2010. Toukokuussa 2009 Molly Hatchet vieraili Suomessa esiintyen Lynyrd Skynyrdin Kuopion ja Helsingin konserteissa lämmittelijäbändinä. Kesäkuussa 2011 yhtye palasi Suomeen esiintymään Lahdessa ja Helsingissä. Samana vuonna Shawn Beamer sai sydänkohtauksen ja vetäytyi kiertueilta kuntoutuakseen. Beamerin tuuraajana oli Blackfootissa soittanut Scott Craig, kunnes hän vuonna 2012 kykeni palaamaan yhtyeeseen. Vuonna 2014 Dave Hlubek lopetti keikkailun terveydellisistä syistä.


title: Molly Hatchet

text: Danny Joe Brown kuoli munuaisten vajaatoimintaan 53-vuotiaana maaliskuussa 2005. Yhtyeestä vuonna 1996 erottuaan hän oli kamppaillut terveydellisiä ongelmia, kuten diabetesta vastaan. Heinäkuussa 1999 Brownin auttamiseksi järjestettiin hyväntekeväisyyskonsertti Orlandossa, jossa esiintyivät Dave Hlubek, Steve Holland, Banner Thomas, Bruce Crump ja Riff West. Konsertin lopussa Brown nousi viimeistä kerran elämässään lavalle esittämään ”Flirtin' with Disasterin” vanhojen soittokavereidensa kanssa.


title: Molly Hatchet

text: Kitaristi Duane Roland löydettiin kuolleena kotoaan kesäkuussa 2006. Basisti Riff West kuoli auto-onnettomuudessa saaminsa vammoihin marraskuussa 2014 ja rumpali Bruce Crump kurkkusyöpään maaliskuussa 2015. Basisti Banner Thomas kuoli nivelreumasta aiheutuneisiin komplikaatioihin huhtikuussa 2017. Kitaristi Dave Hlubek kuoli sydänkohtaukseen syyskuussa 2017. Aiempi laulaja Jimmy Farrar menehtyi sydänsairauteen 29. lokakuuta 2018.


title: Molly Hatchet

text: Molly Hatchet keikkailee nykyään täysipäiväisesti Yhdysvalloissa, Euroopassa ja Japanissa. Yhtye on kysytty esiintyjä erityisesti moottoripyörä- ja autoharrastajien tapahtumiin.


title: Börje Grönroos

text: Börje Johannes Grönroos (s. 13. tammikuuta 1929 Helsinki – 17. joulukuuta 2015 Helsinki) oli suomalainen nyrkkeilijä ja yleisurheilija.


title: Börje Grönroos

text: Grönroos edusti Suomea Helsingin 1952 olympialaisten nyrkkeilykilpailuissa. Hän hävisi 75-kiloisten sarjan ensimmäisellä kierroksella ruotsalaiselle Stig Sjölinille tuomariäänin 0–3 Luzernin EM-kilpailuissa 1959 hän voitti 75 kilogramman sarjan ensimmäisessä ottelussaan tanskalaisen Achton Mikkelsenin pistein 3–2 mutta hävisi seuraavassa ottelussaan Neuvostoliiton Gennadi Šatkoville pistein 0–5. Pohjoismaiden mestaruuskilpailuissa Grönroos saavutti hopeaa vuonna 1955.


title: Börje Grönroos

text: Seuratasolla Grönroos edusti nyrkkeilijänä Helsingin Voimailijoita. Hän voitti Suomen mestaruuden 75 kilogramman sarjassa vuosina 1952 ja 1959.


title: Börje Grönroos

text: Yleisurheilijana Grönroos edusti Idrottsklubben -32:ta ja saavutti viestijuoksussa neljä SM-mitalia: pronssia 4 × 800 metrillä vuonna 1953, hopeaa 4 × 800 metrillä vuonna 1954 sekä pronssia 4 × 400 metrillä ja 4 × 800 metrillä vuonna 1955. Hänen ennätyksensä 800 metrin juoksussa oli 1.53,8 vuodelta 1955.


title: Börje Karvonen

text: Börje Karl Verner Karvonen (14. syyskuuta 1938 Helsinki – 7. maaliskuuta 2016 Helsinki) oli suomalainen nyrkkeilijä.


title: Börje Karvonen

text: Seuratasolla Karvonen edusti Tapanilan Erää ja Malmin Ponnistajia. Karvosen nyrkkeilyuran huippuvuodet nähtiin 1960-luvulla. Vuonna 1966 hänet valittiin vuoden nyrkkeilijäksi Suomessa. Hän voitti Suomen mestaruuden 54 kilogramman sarjassa vuosina 1960–1965 ja 1967 sekä 57-kiloisissa vuonna 1966. Hän oli ensimmäinen kahdeksana peräkkäisenä vuonna Suomen mestaruuden voittanut nyrkkeilijä. Karvonen on Suomen Nyrkkeilyliiton suurmestari.


title: Börje Karvonen

text: Kansainvälisissä kehissä Karvonen otteli nyrkkeilymaaotteluissa Suomen väreissä 31 kertaa. Häntä pidettiin 60-luvulla "varmana ottelupisteen tuojana". Maaotteluista voittoja kertyi kaikkiaan 23. Tappioita tuli kaikkiaan kahdeksan, joista viisi jakautunein tuomariäänin. Karvonen valittiin Pohjoismaiden parhaaksi boksaajaksi vuosina 1963 ja 1965.


title: Börje Karvonen

text: Karvonen edusti Suomea olympialaisissa kahdesti, Roomassa 1960 ja Tokiossa 1964. Molemmilla kerroilla Karvosen ottelut päättyivät avauskierroksella. Karvonen menetti olympiakarsinnoissa paikan Paavo Roiniselle sarjaan 54 kg. Niinpä hän laihdutti itsensä sarjan 51 kg olympiaedustajaksi. Roomassa hän hävisi avauskierroksella burmalaisottelijalle jaetuin äänin. Tokiossa filippiiniläinen Arnulfo Torrevillas aiheutti Karvoselle koko uran ainoan tyrmäystappion.


title: Börje Karvonen

text: Karvonen edusti Suomea kolme kertaa EM-kisoissa eli vuosina 1963 Moskovassa, 1965 Itä-Berliinissä ja 1967 Roomassa. Vuoden 1963 kisoissa Karvonen koki pistetappion Jugoslavian Branislav Petricille, joka pääsi kisoissa loppuotteluun. Vuoden 1965 EM-kisoissa Karvonen koki jälleen pistetappion sittemmin pronssia saavuttaneelle Länsi-Saksan Horst Rascherille. Kolmansissa EM-kisoissaan 1967 Karvonen koki jälleen 1. kierroksen pistetappion. Tällä kertaa vastustaja oli pronssille edennyt Bulgarian Nikolai Savov.


title: Börje Karvonen

text: Karvonen päätti aktiiviuransa vuoteen 1967. Siviiliammatiltaan Karvonen oli palomies. Hän ei juuri ollut julkisuudessa enää nyrkkeilyuran päätyttyä. Siviiliuransa Karvonen teki Helsingin Palolaitoksen palveluksessa: ensin Käpylässä ja myöhemmin Haagassa. Eläkkeelle hän jäi muistisairauden takia hieman alle 50-vuotiaana. Viimeiset vuotensa Karvonen vietti Antinkodissa Helsingissä.


title: Börje Karvonen

text: Börje Karvosen puoliso Hely Karvonen (o.s. Siivonen) voitti lentopallon Suomen mestaruuden vuosina 1959 ja 1961.


title: Väinö Järvenpää

text: Väinö Kalevi Järvenpää (s. 25. syyskuuta 1933 Ii) on entinen suomalainen nyrkkeilijä.


title: Väinö Järvenpää

text: "Väiski" Järvenpää edusti Suomea Rooman 1960 olympialaisissa ja hävisi 60-kiloisten sarjan ensimmäisellä kierroksella romanialaiselle Josif Mihalicille tuomariäänin 2–3. Luzernin EM-kilpailuissa 1959 hän voitti 63,5 kilogramman sarjassa ensimmäisessä ottelussaan belgialaisen Andre Billietin pistein 5–0 mutta hävisi toisessa ottelussaan itävaltalaiselle Rupert Königille pistein 1–4 ja päätyi sijoille 5–8. Belgradin EM-kilpailuissa 1961 hän voitti tšekkoslovakialaisen Ladislaw Reczeyn pistein 5–0 mutta hävisi ranskalaiselle Paul Cosentinolle pistein 1–4 ja sijoittui jälleen sijoille 5–8.


title: Väinö Järvenpää

text: Järvenpää voitti Pohjoismaiden mestaruuden 63,5-kiloisten sarjassa vuonna 1959.


title: Väinö Järvenpää

text: Seuratasolla Järvenpää edusti huippuvuosinaan Kokkolan Jymyä, johon kuuluivat myös kaksi muuta tuon ajan maajoukkuenyrkkeilijää, Olli Mäki ja Paavo Roininen. Lisäksi hän edusti Reisjärven Pilkettä, Iin Yritystä ja Oulun Pyrintöä. Järvenpää voitti Suomen mestaruuden 63,5 kilogramman sarjassa vuosina 1959 ja 1961. Hän saavutti SM-hopeaa 60-kiloisissa vuosina 1955 ja 1958. Hän voitti neljä TUL:n mestaruutta.


title: Väinö Järvenpää

text: Väinö Järvenpään veljenpoika Hannu Järvenpää menestyi jääkiekkoilijana.


title: Paavo Roininen

text: Paavo Henno Roininen (s. 24. heinäkuuta 1935 Utajärvi) on suomalainen nyrkkeilijä.


title: Paavo Roininen

text: ”Pivo” Roininen edusti Suomea Rooman 1960 olympialaisissa ja hävisi 54-kiloisten sarjan ensimmäisellä kierroksella brittiläiselle Frankie Taylorille kehätuomarin keskeytyksellä ensimmäisessä erässä. Luzernin EM-kilpailuissa 1959 hän hävisi ensimmäisessä ottelussaan italialaiselle Primo Zamparinille tuomariäänin 0–3. Hän voitti Pohjoismaiden mestaruuden vuonna 1961 ja saavutti PM-hopeaa vuonna 1959.


title: Paavo Roininen

text: Seuratasolla Roininen edusti Kokkolan Jymyä, johon kuuluivat myös kaksi muuta tuon ajan maajoukkuenyrkkeilijää, Olli Mäki ja Väinö Järvenpää. Hän voitti Suomen mestaruuden 51 kilogramman sarjassa vuonna 1958, 54-kiloisissa vuonna 1959 sekä 61-kiloisissa vuonna 1961. Hän saavutti SM-pronssia 51-kiloisissa vuonna 1957. Hän voitti TUL:n mestaruuden vuosina 1957 ja 1960.


title: Martti Lehtevä

text: Martti Alvari Lehtevä (s. 4. kesäkuuta 1931 Helsinki) on suomalainen nyrkkeilijä.


title: Martti Lehtevä

text: Lehtevä oli Suomen nyrkkeilyjoukkueen varamies Helsingin 1952 olympialaisissa. Hän hävisi Rooman 1960 olympialaisissa 63,5-kiloisten sarjan ensimmäisellä kierroksella eteläafrikkalaiselle William Ludickille tuomariäänin 0–5. Luzernin EM-kilpailuissa 1959 hän hävisi ensimmäisessä ottelussaan tanskalaiselle Benny Nielsenille tuomariäänin 0–5. Hän saavutti Pohjoismaiden mestaruuskilpailuissa pronssia vuonna 1955.


title: Martti Lehtevä

text: Seuratasolla Lehtevä edusti Helsingin Tarmoa. Hän voitti Suomen mestaruuden vuonna 1958. Hän voitti TUL:n mestaruuden vuosina 1952–1955.


title: Viljo Aho

text: Viljo Johannes Aho (2. marraskuuta 1932 Kanneljärvi – 23. helmikuuta 2013 Sysmä) oli suomalainen nyrkkeilijä.


title: Viljo Aho

text: Aho edusti Suomea Rooman 1960 olympialaisissa 67-kiloisten sarjassa. Hän voitti ensimmäisessä ottelussaan marokkolaisen Mehmed Atmanin tuomariäänin 4–1 mutta hävisi sitten espanjalaiselle Navarro Morenolle pistein 0–5 ja karsiutui jatkosta. Hän saavutti Pohjoismaiden mestaruuskilpailuissa pronssia vuonna 1957.


title: Viljo Aho

text: Seuratasolla Aho edusti Sysmän Sisua ja Lahden Ahkeraa. Hän voitti Suomen mestaruuden 71-kiloisten sarjassa vuonna 1961. SM-hopeaa hän saavutti vuonna 1960 ja SM-pronssia vuonna 1957.


title: Viljo Aho

text: Viljo Ahon veli Matti Aho kuului myös Rooman 1960 olympialaisten nyrkkeilyjoukkueeseen.


title: Matti Aho (nyrkkeilijä)

text: Matti Olavi Aho (29. toukokuuta 1934 Kanneljärvi – 23. helmikuuta 1984 Helsinki) oli suomalainen nyrkkeilijä.


title: Matti Aho (nyrkkeilijä)

text: Aho edusti Suomea Rooman 1960 olympialaisissa 81-kiloisten sarjassa eli raskaassa keskisarjassa. Hän voitti ensimmäisessä ottelussaan irlantilaisen Colm McCoyn tuomariäänin 5–0 mutta hävisi sitten bulgarialaiselle Petar Spassoffille pistein 0–5 ja karsiutui jatkosta. Hän saavutti Pohjoismaiden mestaruuskilpailuissa pronssia vuonna 1961.


title: Matti Aho (nyrkkeilijä)

text: Seuratasolla Aho edusti Sysmän Sisua, Viipurin Nyrkkeilijöitä ja Helsingin Poliisi-Voimailijoita. Hän voitti Suomen mestaruuden raskaassa keskisarjassa vuosina 1956, 1958 ja 1960 sekä raskaassa sarjassa vuosina 1957 ja 1961.


title: Matti Aho (nyrkkeilijä)

text: Matti Ahon veli Viljo Aho kuului myös Rooman 1960 olympialaisten nyrkkeilyjoukkueeseen.


title: Niemelä

text: Niemelä on suomalainen sukunimi muun muassa seuraavilla henkilöillä:


title: Risto Luukkonen

text: Risto Valter Luukkonen (13. heinäkuuta 1931 Tuusula – 12. elokuuta 1967 Helsinki) oli suomalainen nyrkkeilijä. Hän voitti kahdesti ammattilaisten Euroopan-mestaruuden.


title: Risto Luukkonen

text: ”Ripa” Luukkonen edusti Suomea Helsingin 1952 olympialaisissa 51-kiloisten sarjassa. Hän hävisi ensimmäisellä kierroksella yhdysvaltalaiselle Nathan Brooksille tuomariäänin 0–3; Brooks voitti lopulta kultaa. Berliinin EM-kilpailuissa 1955 Luukkonen hävisi 51 kilogramman sarjan ensimmäisessä ottelussaan unkarilaiselle Josef Nagylle tuomariäänin 0–3.


title: Risto Luukkonen

text: Luukkonen voitti Pohjoismaiden mestaruuden 51-kiloisissa vuonna 1957 ja saavutti PM-pronssia 54-kiloisissa vuonna 1955.


title: Risto Luukkonen

text: Seuratasolla Luukkonen edusti Helsingin Nyrkkeilijöitä. Hän voitti Suomen mestaruuden 54 kilogramman sarjassa vuosina 1955 ja 1956 sekä 51-kiloisissa vuonna 1957. Hän osallistui 21 maaotteluun ja voitti niissä 14 kertaa.


title: Risto Luukkonen

text: Luukkonen aloitti ammattilaisuransa lokakuussa 1957 Helsingissä voittamalla viidennen erän teknillisellä tyrmäyksellä belgialaisen Jean Peemansin. Samana vuonna hän voitti vielä kaksi muutakin vastustajaansa. Vuonna 1958 hän voitti kaikki neljä otteluaan. Vuonna 1959 hän kahden voiton jälkeen otteli kesäkuussa ratkaisemattoman espanjalaisen Mimun Ben Alin kanssa. Hän pääsi Helsingissä 4. syyskuuta 1959 ottelemaan espanjalaisen Young Martinin kanssa kärpässarjan Euroopan-mestaruudesta ja voitti tuon 15-eräisen ottelun pisteillä.


title: Risto Luukkonen

text: Lokakuussa 1959 Luukkonen mursi peukalonsa ja joutui jättämään väliin suunnitellun ottelumatkansa Etelä-Amerikkaan ja Kaukoitään. Helmikuussa 1960 hän keskenkuntoisena kärsi ammattilaisuransa ensimmäisen pistetappion irlantilaiselle John Caldwellille. Tämä ottelu ei kuitenkaan koskenut EM-titteliä, joka pysyi edelleen Luukkosen nimissä. Huhtikuussa häneltä murtui jälleen käden luu ja hän piti yli puolen vuoden ottelutauon. Vuonna 1960 hän voitti yhteensä kolme ottelua saavuttaen muun muassa lokakuussa Caracasissa kuudennen erän teknillisellä tyrmäyksellä voiton venezuelalaisesta Ramon Ariasista ja nousi The Ring -lehden listalla maailmanmestarin kuudenneksi haastajaksi.


title: Risto Luukkonen

text: Huhtikuussa 1961 Luukkonen hävisi pisteillä ranskalaiselle Jean Guerardille ja 29. kesäkuuta 1961 Algherossa hän menetti EM-tittelinsä italialaiselle Salvatore Burrunille. Loppuvuonna hän vielä voitti yhden ja hävisi yhden ottelun. Vuonna 1962 hän voitti viisi ottelua, joista kaksi tyrmäyksellä, ja otteli Jean Guerardin kanssa ratkaisemattoman. Vuonna 1963 hän voitti kaksi ottelua tyrmäyksellä ja seitsemän ottelua pisteillä ennen kuin pääsi 9. joulukuuta 1963 Helsingissä ottelemaan kääpiösarjan Euroopan-mestaruudesta Mimun Ben Alin kanssa. Luukkonen sai pistevoiton ja nousi toisen kerran urallaan Euroopan-mestariksi.


title: Risto Luukkonen

text: Maaliskuussa 1964 Luukkonen hävisi skotlantilaiselle Walter McGowanille mutta tämä ottelu ei koskenut EM-titteliä. Helsingissä 22. toukokuuta 1964 hän puolusti menestyksekkäästi titteliään ottamalla 15-eräisessä ottelussa pistevoiton ranskalaisesta Pierre Vetroffista. EM-titteli vietiin häneltä pois hänen kieltäydyttyään ottelemasta Mimun Ben Alia vastaan Barcelonassa. Loppuvuonna 1964 hän voitti vielä kaksi ottelua. Alkuvuonna 1965 hän voitti kaksi ottelua sekä otteli yhden ratkaisemattoman. Uransa kuusi viimeistä ottelua hän hävisi pisteillä. Viimeinen vastustaja oli ruotsalainen Jan Persson 22. huhtikuuta 1966 Tukholmassa.


title: Risto Luukkonen

text: Ammattilaisurallaan Risto Luukkonen otteli 48 kertaa. Hän voitti 34 ja hävisi 11 ottelua, ja kolme päättyi ratkaisemattomaan.


title: Ei kieltoja

text: Ei kieltoja ("The House of Yes") on Mark Watersin ohjaama draamakomedia vuodelta 1997. Elokuvassa näyttelevät Parker Posey, Josh Hamilton ja Tori Spelling.


title: Carlton Barrett

text: Carlton ”Carly” Barrett (17. joulukuuta 1950 Kingston, Jamaika – 17. huhtikuuta 1987 Kingston, Jamaika) oli vaikutusvaltainen reggaerumpali. Hän liittyi vuonna 1970 veljensä Astonin kanssa Bob Marleyn The Wailers -yhtyeeseen. Hänet murhattiin ampumalla kaksi kertaan päähän kotimatkallaan Jamaikassa pitkäperjantaina 17. huhtikuuta 1987. Carltonin murhasta syytettyinä pidätettiin pian hänen vaimonsa Albertine, tämän rakastaja, taksikuljettaja Glenroy Carter sekä toinen mies nimeltä Junior Neil. Albertine ja Carter saivat seitsemän vuoden vankeustuomion.


title: Valle Resko

text: Valle Aleksander Resko (alk. Valfrid Aleksander Resch, 3. kesäkuuta 1910 Uusikirkko – 2. elokuuta 1988 Lahti) oli suomalainen nyrkkeilijä, pesäpalloilija ja urheilujohtaja.


title: Valle Resko

text: Valle Resko edusti Suomea kaksissa olympialaisissa.Amsterdamissa 1928 hän hävisi 61,2-kiloisten sarjassa ensimmäisellä kierroksella argentiinalaiselle Pascual Buonfigliolle pistein 0–3 ja Lontoossa 1948 73-kiloisten sarjassa ensimmäisellä kierroksella unkarilaiselle László Pappille tyrmäyksellä toisessa erässä; Papp voitti lopulta kultaa. Budapestin EM-kilpailuissa 1930 Resko, silloiselta nimeltään Resch, hävisi ensimmäisessä ottelussaan sittemmin kultaa voittaneelle Saksan Josef Besselmannille teknillisellä tyrmäyksellä toisessa erässä.


title: Valle Resko

text: Resko voitti neljä Suomen mestaruutta: kääpiösarjassa 16-vuotiaana vuonna 1927, kevyessä sarjassa vuosina 1929 ja 1934 sekä keskisarjassa vuonna 1937. Hän edusti seuratasolla Viipurin Voimailijoita ja Viipurin Nyrkkeilijöitä, joista jälkimmäistä hän oli perustamassa.


title: Valle Resko

text: Resko pelasi myös pesäpalloa ja saavutti SM-hopeaa vuonna 1933 Lahden Mailaveikkojen riveissä. Hän edusti myös Viipurin Pallonlyöjiä ja Havin Kiriä.


title: Valle Resko

text: Resko toimi valmentajana jo vuosina 1929–1937. Nyrkkeilytuomarina ja juryn jäsenenä hän toimi vuosina 1934–1971 ja osallistui tässä toimessa vuosien 1952, 1960 ja 1964 olympialaisiin. Hän kehitti niin sanotut valkorystyskäsineet, jotka otettiin olympiatasolla käyttöön vuonna 1972. Hän oli Suomen Nyrkkeilyliiton varapuheenjohtaja vuosina 1939–1956 ja puheenjohtaja vuosina 1957–1971. Hän kuului kansainvälisen nyrkkeilyliiton (AIBA) hallitukseen vuosina 1957–1966. Suomen Valtakunnan Urheiluliiton hallituksessa hän istui 1949–1972.


title: Valle Resko

text: Resko kirjoitti nyrkkeilyoppaat "Nyrkkeilytaito" (1931) ja "Nyrkkeily – reilu peli" (1947). Aaro Laine kirjoitti hänestä teoksen "Valle Resko, kappale Suomen nyrkkeilyn historiaa" (1944). Resko esiintyi vuoden 1952 olympialaisten kunniaksi ideoidussa elokuvassa "Jees, olympialaiset, sanoi Ryhmy".


title: Valle Resko

text: Valle Reskon poika Anssi Resko oli 1960-luvulla Suomen parhaita ratamoottoripyöräilijöitä.


title: Roslagin mahonki

text: Roslagin mahonki on perinteinen, puun suojaamisessa käytetty läpikuultava pintakäsittelyaine. Roslagin mahonki valmistetaan tervasta ja keitetystä pellavaöljystä eli "vernissasta" ja puutärpätistä.


title: Roslagin mahonki

text: Suomessa Roslagenin mahonkia on käytetty puunsuojaukseen jo 1700-luvulta lähtien. Perinteisesti aineella on suojattu erityisesti veneitä ja rakennuksia. Perinteinen, Ruotsista omaksuttu sekoitussuhde on 1:1:1 tervaa, vernissaa ja puutärpättiä. Ohenteena käytetään tärpättiä, jonka on oltava puutärpättiä, sillä mineraalitärpätti tai lakkabensiini paakkunnuttaa tervan seoksessa.


title: Roslagin mahonki

text: Aineen oma väri on kuultava ruskea, mutta sitä voidaan sävyttää erilaisilla pigmenteillä. Kuultavuuden ansiosta puun omat syyt antavat pinnalle vaihtelua. Käsittely antaa puulle suojaavan pinnan kosteutta vastaan siten, että se myös hengittää eikä lahoa. Mikäli Roslagenin mahonkia halutaan saada peittävämmäksi tai sävyttää muilla kuin pigmenteillä, siihen voidaan sekoittaa pellavaoljy(vernissa)pohjaista maalia. Tällöin se muistuttaa "tervamaalia". Roslagenin mahonki voidaan valmistaa itse, mutta saatavilla on myös teollisesti valmistettuja tuotteita. Näihin on usein lisätty homeenestoaineita.


title: Roslagin mahonki

text: Aineen kuivumisaika on pitkä: pinta on sateenkestävä pinta alle vuorokaudessa, käsittelykuiva neljässä vuorokaudessa, mutta perusteellinen kuivuminen kestää kolmesta neljään viikkoa.


title: Propofoli

text: Propofoli (valmisteniminä mm. Propofol-Lipuro (Suomessa), Unifol ja Diprivan) on lyhytvaikutteinen lääkeaine, jota käytetään suonensisäisenä anestesia-aineena, joko yleisanestesiassa tai sen valmistelussa, jolloin se on rauhoittava. Propofolia käytetään usein tehohoidossa tajunnantason laskemiseen. Propofolin maksimivaste saavutetaan noin kahdessa minuutissa aineen antamisesta, ja vaikutus kestää noin 5–10 minuuttia aineen antamisen lopettamisesta. Anestesian lisäksi propofoli saa aikaan hengityslamaa, sydämen toiminnan vähenemistä, verisuonten laajentumista ja verenpaineen laskua.


title: Propofoli

text: Propofoli kehitettiin 1970-luvulla, ja nykyisin se on länsimaissa käytännössä kokonaan syrjäyttänyt aiemmin laajassa anestesiakäytössä olleen tiopentaalin. Propofoli on WHO:n listalla yhteiskunnalle tärkeimmistä lääkkeistä. Lääkeainetta käytetään myös eläinlääkinnässä.


title: Propofoli

text: Pop-laulaja Michael Jackson kuoli propofolin ja bentsodiatsepiineihin kuuluvien loratsepaamin ja diatsepaamin sekakäyttöön.


title: Hannes Koivunen

text: Johannes (Hannes) Evert Koivunen (24. elokuuta 1911 Helsinki – 29. syyskuuta 1990 Helsinki) oli suomalainen nyrkkeilijä.


title: Hannes Koivunen

text: "Hanski" Koivunen sijoittui Berliinin 1936 olympialaisten raskaassa keskisarjassa (alle 79,3 kg) sijoille 5–8. Hän voitti kanadalaisen Oliver Shankin pistein 3–0 mutta hävisi saksalaiselle Richard Vogtille pistein 0–3. Milanon EM-kilpailuissa 1937 hän hävisi ensimmäisellä kierroksella norjalaiselle Jarl Johansenille pistein 0–3.


title: Hannes Koivunen

text: Seuratasolla Koivunen edusti Helsingin Jyryä, Helsingin Työväen Nyrkkeilijöitä ja Helsingin Voimailijoita. Hän voitti Suomen mestaruuden raskaassa keskisarjassa vuosina 1932–1937 sekä raskaassa sarjassa vuonna 1941. Hän saavutti SM-hopeaa raskaassa keskisarjassa vuonna 1931 sekä raskaassa sarjassa vuosina 1940 ja 1942. SM-pronssia hän saavutti raskaassa keskisarjassa vuonna 1939.


title: Hannes Koivunen

text: Koivunen otteli ammattilaisena kymmenen kertaa vuosina 1945–1949. Hän istui Helsingin Voimailijain johtokunnassa sekä toimi seurassa valmentajana ja toimitsijana.


title: Tatra 12

text: Tatra 12 oli tšekkoslovakialaisen Tatran vuosina 1922–1933 valmistama henkilöauto. Auto oli parannettu versio edeltäjästään T11:stä. T12:n seuraajamalli oli T57.


title: Tatra 12

text: Teknisesti uudenlainen Tatra 11 oli osoittanut toimivuutensa; erittäin kevyt mutta vääntöjäykkä keskusputkirunkorakenne sekä ilmajäähdytteinen moottori olivat kilpailevien valmistajien mustamaalaamiskampanjoista huolimatta saaneet ostavan yleisön vakuuttuneeksi auton luotettavuudesta. Epäilyksiä hälvensivät erityisesti hyvät tulokset vaativissa ralleissa, joista merkittävin oli 5 300 kilometrin mittainen Moskova – Tbilisi – Moskova.


title: Tatra 12

text: Merkittävin parannus T12:ssa oli etuakselin jarrut, jotka puuttuivat edeltäjämallista. Myös moottorin tehoa oli kasvatettu.


title: Tatra 12

text: T12:n voimanlähteenä oli kaksisylinterinen, ilmajäähdytteinen bokserimoottori. Moottorin takana olleessa vauhtipyörässä oli tuuletin, jonka ympärillä oli ilmavirtaa ohjaava kokoojapelti. Sylinterien jäähdytysrivotus oli muotoiltu ilmavirran suunnan mukaisesti. Moottorin lohko oli valmistettu duralumiinista. Kampiakseli oli vierintälaakeroitu. Polttoaineensyötöstä vastasi Zenith 26 ABC -kaasutin. Moottorin teho oli noin 9 kW.


title: Tatra 12

text: Moottorin öljynkulutus oli 2,5 dl /100 km ja sen ulkopuolelle oli sijoitettu tankki, josta valui öljyä moottoriin. Autossa oli Boschin magneettosytytys. Auto oli varustettu sähköisellä käynnistysmoottorilla. Sähköjärjestelmä oli 6-volttinen.


title: Tatra 12

text: Moottorin takana oli kuiva nelilevyinen kytkin, joka välitti voiman neliportaiseen vaihteistoon, jossa oli alumiinirunko. Vaihteisto oli kiinnitetty takapäästään keskusputkirunkoon, jonka sisällä kulki voimansiirtoakseli. Runkoputken takapäässä oli vetopyörästö, johon oli rakennettu heilurityyppinen erillisjousitus. Taka-akseli oli jousitettu poikittain asennetun, puolielliptisen lehtijousen avulla, joka oli kiinnitetty keskeltä vetopyörästön runkoon ja päistään jarrukilpiin. Auton moottori makasi jäykällä etuakselilla olleen poikittaisen lehtijousen päällä. Erillisiä iskunvaimentimia ei ollut, vaan jousilehtien välinen kitka vaimensi joustoliikettä.


title: Tatra 12

text: Kullakin pyörällä oli mekaanisella välityksellä toimivat rumpujarrut. Takajarrurummuissa oli kaksi paria jarrukenkiä, joista toinen pari oli seisontajarrua varten.


title: Tatra 12

text: T12:sta oli useita korimalleja, muun muassa avo- ja umpikoriset, kaksioviset henkilöautot sekä tavarankuljetukseen tarkoitettuja muunnelmia.


title: Tatra 12

text: Unkarilainen Unitás kokosi T12:ia vuosina 1928-1933. Autoja valmistui 500 kappaletta, joista kolme on säilynyt. Yksi niistä on Budapestin liikennemuseossa.


title: Justice League Task Force

text: Justice League Heroes Task Force on vuoden 1995 lokakuussa julkaistu videopeli, joka perustuu DC Comicsin supersankariryhmään Oikeuden Puolustajat. Pelin julkaisivat Acclaim Entertainment Segalle ja Super Nintendolle. Pelissä on mahdollisuus pelata tarinamoodin lisäksi yksi vastaan yksi tappelua haluamallaan hahmolla.


title: Justice League Task Force

text: Darkseid on hyökännyt maaplaneetalle ja tuhonnut samalla armeijan tukikohdan. Yksi Oikeuden Puolustajista jäljittää muut ryhmänsä jäsenet kerätäkseen tietoa tapahtuneesta, mutta joutuukin tappeleimaan heitä vastaan. Voitettuaan kaikki viisi Oikeuden Puolustajaa vastaan asettuvat Darkseidin kätyrit Despero ja Cheetah. Päästessään tämän jälkeen Darkseidia vastaan selviää etteivät tappelun kohteena olleet Oikeuden Puolustajat olleet oikeita vaan robotteja. Ennen Darkseidin kohtaamista pelaajan valitsema Oikeuden Puolustaja täytyy kohdata oma klooninsa. Sittemmin päihitettyä Darkseidin muut Oikeuden Puolustajat pääsevät vapaaksi.


title: Justice League Task Force

text: Sankarit:


title: Justice League Task Force

text: Viholliset:


title: Olavi Ouvinen

text: Olavi Johannes Ouvinen (10. joulukuuta 1926 Viipuri – 6. helmikuuta 1990 Helsinki) oli suomalainen nyrkkeilijä.


title: Olavi Ouvinen

text: Ouvinen edusti Suomea Lontoon 1948 olympialaisten kääpiösarjassa (alle 54 kg). Hän voitti tanskalaisen Erik Thastumin tuomariäänin 3–0 mutta hävisi irlantilaiselle Willie Lenihanille pistein 0–3.


title: Olavi Ouvinen

text: Seuratasolla Ouvinen edusti Viipurin Tovereita, Helsingin Tarmoa ja Helsingin Nyrkkeilijöitä. Hän voitti Suomen mestaruuden kärpässarjassa vuosina 1945–1946 sekä kääpiösarjassa vuosina 1944 ja 1947–1949.


title: Olavi Ouvinen

text: Ouvinen otteli amatöörinä 111 ottelua, joista hän voitti 101. Ammattilaisena käymistään kymmenestä ottelusta hän voitti viisi.


title: Run Like Hell

text: Run Like Hell: Hunt or Be Hunted (tunnettu myös nimellä RLH) on kolmannen persoonan ammuskelupeli, joka sijoittuu tulevaisuuden avaruusasemalle. Peli julkaistiin PlayStation 2 -pelikonsolille vuonna 2002 ja Xboxille vuonna 2003.


title: Run Like Hell

text: Pelissä on ääninäyttelijöinä Lance Henriksen, Thomas F. Wilson, Clancy Brown, Kate Mulgrew, Michael Ironside ja Brad Dourif. Post-grunge bändi, Breaking Benjamin on tehnyt peliin kappaleet Water, Shallow Bay, Home ja Polyamorous. Pelissä on myös Coman kappaleet Machine ja Manic. Muut musiikit ovat tehneet Inon Zur ja Albert Olson.


title: Run Like Hell

text:
Pelin Xbox-versiossa on mukana yksi uusi pelikenttä ja lisää olentoja.
Peli oli alun perin suunniteltu olevan kuin Resident Evil, mutta vain avaruudessa.


title: Run Like Hell

text: Kaivostöiden tarkistaja, Nicholas Conner (lempinimeltään Nick), on töissä Forseti-avaruusasemalla. Hän herää eräänä aamuna painajaisesta ja saa viestin kihlatultaan Samantha Reillyltä, jossa hän käskee, että hänet pitäisi opettaa ampumaan. Myös Nicholaksen työtoveri, Amanda on laittanut viestin, että heidän pitäisi mennä kaivosalueelle, löytämälleen planeetalle.


title: Run Like Hell

text: Nicholasin palattua parin päivän päästä, hän löytää Forsetin hiljaisena ja tyhjänä. Samassa aluksen päälle putoaa suuri avaruusolento, joka murhaa Amandan. Karattuaan tältä, Nick kohtaa Dag'rekin, joka pelastaa tämän oliolta. Dag selittää, että lähes kaikki on tapettu ja sen, että olento oli kutsumanimeltään Brute. Tapettuaan pari pienempää oliota, Dag selittää, että ne olivat Cuttereita. Hetken päästä he saavat viestin eloonjääneeltä Fred Monroelta. Nick lähtee pelastamaan häntä, mutta menee tajuttomaksi.


title: Run Like Hell

text: Myöhemmin Nick herää ja samassa tohtori Mek ja tohtori Monroe kertovat pelastaneensa hänet. Dag laittaa viestiä Nickille, että heidän pitäisi tavata hetken päästä. Mek vielä kertoo, että Nickin pitäisi saada napattua Cutter, jotta hän voisi tutkia niitä. Tavatessaan he kohtaavat skorpionimaisia Scouteja. Myöhemmin Dag ja Nick löytävät H.A.V.E.N.:in ja saavat selville, että Mnyanlys nimeltään Niles ja hänen poikansa Jessie ovat hengissä. Dag ja Nick menevät pelastamaan heitä. Paikan päällä selviää, että Jessie on lähtenyt omille teilleen.


title: Run Like Hell

text: Matkalla Jessien luo, kolmikko kohtaa Scout Dronen, joka on koottu ihmisen päästä ja käsistä. Nick kohtaa samalla Scoutien luojan, ennen pääsyä Jessien luo. Voitettuaan Niles lupaa auttaa Cutterin nappaamisessa.


title: Run Like Hell

text: Myöhemmin Dag on matkalla H.A.V.E.N.:iin ja Nick tulee mukaan. He huomaavat Scoutien olevan vahvempia ja sen, että heidän on toimittava nopeasti, ennen kuin aseet ovat turhia näitä vastaan. H.A.V.E.N.:issa komentaja Mason ottaa yhteyttä ja sanoo olevansa jumissa Komentosillalla, jolloin Nick lähtee pelastusretkelle. Dag jää H.A.V.E.N.:iin ja Nickille tulee ongelmia hississä. Outo biomassa, jota alienit levittävät, tunkeutuu hissiin ja Nickin on paettava sitä.


title: Run Like Hell

text:
Niles ottaa yhteyden Nickiin ja sanoo, että ilmastointi on ainoa tie ulos Nickin alueelta.
Nickin tielle kuitenkin tulee nelikätinen johtajaolento nimeltään Amalgamator, sekä sininen, suuri, Über Cutter, jonka esiintymisen jälkeen Amalgamator juoksee piiloon. Hoidettuaan sen pois tieltä, Nick jatkaa matkaa. Hänen täytyy mennä avaruuden kautta Forsetin seiniä pitkin. Päästyään takaisin sisätiloihin, Samantha ottaa yhteyden Nickiin ja sanoo olevansa jumissa parin muun henkilön kanssa.
Amalgamator näyttäytyy jälleen, asettamassa ihmisen kättä suureen Scoutiin. Molemmat juoksevat paikalta ja Nick jatkaa matkaa. Hän on jo lähellä Samanthaa, aivan oven takana.
Toinen Über Cutter ilmestyy paikalle ja sen hoidettuaan Nick huomaa olevansa liian myöhässä. Pöydän alta kuuluu hissinvartija Craig O' Feardonin itkua ja Nick ottaa hänet mukaan. Nick uskoo Samanthan olevan elossa ja jatkaa matkaansa.


title: Run Like Hell

text: Mek lähettää Nickille viestiä, että hänen pitäisi napata yksi Amalgamator tutkittavaksi. Sen jälkeen Dag ottaa yhteyttä Nickiin ja sanoo olevansa lähellä asekätköään ja haluaa Nickin tulevan mukaan. Hän lähtee Craigin kanssa matkaan ja huomaavat Dagin poissaolon. Dag kertoo olevansa kätkön sisällä ja ovea vartioi Brute. Nickin hoidettua Brute, Dag ja Nick kohtaavat Snipereita, joilla on aseet. Dagia ammutaan, ja Nickin täytyy hoitaa oliot.


title: Run Like Hell

text: Dag on kuitenkin hengissä ja he lähtevät hakemaan Amalgamatoria. Jäädytettyään sen, he lähettävät sen ilmastoinnin kautta Mekin laboratorioon. Hetken päästä Dagia ammutaan ja hän käskee Nickin juosta. Craigin luona Dag räjäyttää itsensä ja lukemattoman määrän oliota Jax'n Trep pommilla.


title: Run Like Hell

text: Palattuaan Mekin laboratorioon, Niles tulee H.A.V.E.N.:ista. Nick saarnaa hänelle, ettei hän saisi lähteä yksin. Niles kertoo, että HSS Huginn -alus on tulossa pelastamaan Forsetin väkeä. H.A.V.E.N.:iin palattuaan Huginnin kapteeni ottaa yhteyttä ja sanoo, että Forsetin tykit ovat käynnissä ja ne ovat määrätty ampumaan alusta. Niles kertoo, että Jessien ystävä Jinx on hyvä hakkeroitumaan kaikenlaisiin tietokoneisiin ja että hän on vielä hengissä.


title: Run Like Hell

text: Nick pelastaa Jinxin, mutta matkalla H.A.V.E.N.:iin vihreä Mega Cutter tulee vastaan. Nick hoitaa sen ja Jinx laittaa tykit pois käytöstä. HSS Huginnista tulee pienempi alus Forsetille, mutta kaikki heistä kuolevat. Forseti rupeaa ampumaan HSS Huginnia, mutta Jinx ei pysty estämään sitä. Forsetin lasertykki viimeistelee Huginnin lopullisesti.


title: Run Like Hell

text: Mekin laboratoriossa Mekin tutkima Cutter on melkei nyljetty puhki, mutta Mek on löytänyt useita ihmisen tapaisia osia. Monroe pitää Amalgamatoria kiinnostavana ja yrittää tehdä rauhan. Hetken päästä Monroe päästää sen vapaaksi, mutta Amalgamator ei ole samalla puolella. Se tappaa Monroen ja vie tämän kädet. Sitten se ohjelmoi suojaovet pois päältä Mekin koneella ja Nick, Mek, Niles, Jessie ja Jinx pakenevat H.A.V.E.N.:iin.


title: Run Like Hell

text: Nick on seuraavaksi matkalla komentosillalle Nilesin kanssa. Niles sanoo, että hänestä voi olla apua. Matkalla he kohtaavat Nano-Cuttereita, jotka ovat näkymättömiä Cuttereita. Olioita on kuitenkin muokattu jälleen ja ne ovat kestävämpiä. Hetken päästä komentosillalla, paikka on tyhjänä ja Big Bad Bulliksi nimitetty olio hyökkää Nickin kimppuun. Palattuaan komentosillalle Mason ja Samantha ilmestyvät biomassaportaalista osana lajia ja väittävät olevansa Eliittejä. Niles kuitenkin kaapataan, mutta Conner päästetään pois.


title: Run Like Hell

text: Nick haluaa kostaa lajille lopullisesti räjäyttämällä Forsetin. HSS Huginnin jättämä pienempi alus on vielä jäljellä. Jinx ei onnistu ylikuumentamaan reaktoria tietokoneen kautta, joten Connerin täytyy tehdä se manuaalisesti. Jinx, Mek, Craig ja Jessie lähtevät aluksen sisään odottamaan Nickin paluuta.


title: Run Like Hell

text: Nick pääsee reaktoriin ja Niles ilmestyy eliittinä ja Nickin pitää tappaa hänet. Kun Niles on vielä vähän hengissä, Nick ylikuumentaa reaktorin ja ampuu Niles-eliitin sanomalla sen olevan Nilesiltä, joka päätyy muiden eliittien tietoon, sillä kaikki eliitit ovat linkitettynä yhteen. Nick palaa muiden luo, mutta on oven takana jumissa, koska Amalgamator on lukinnut sen. Samalla Scout, jota Amalgamator muokkasi, on palannut, aseen kanssa.


title: Run Like Hell

text: Voitettuaan sen, Amalgamator ilmestyy ja ampuu Conneria. Hän kaatuu maahan ja Amalgamator osoittaa aseella tämän niskaan. Jessie kuitenkin ilmestyy paikalle ja murhaa Amalgamatorin haulikolla. Nick lähtee muiden kanssa, mutta he huomaavat Forsetin tekevän jonkinlaista teleportaatiosädettä, johon pakenee pienempi alus. Sen jälkeen Forseti räjähtää.


title: Run Like Hell

text: Nick ja muut imeytyvät jonkinlaisen ison aluksen vetosäteeseen. Sen jälkeen Nick herää huoneessa ja Mek kertoo, että Nickillä on viesti aluksen kapteenilta. Se on Samantha-eliitiltä ja hän kertoo olevansa matkalla Maahan ja kertoo Nickin tarinan olevan lopussa.


title: Run Like Hell

text: Pelistä piti tulla trilogia, cliffhanger-lopetuksesta päätellen.


title: Run Like Hell

text: Chapter 0 - Before the Storm:


title: Run Like Hell

text: Chapter 1 - Flight Into Darkness:


title: Run Like Hell

text: Chapter 2 - Road to H.A.V.E.N.:


title: Run Like Hell

text: Chapter 3 - Hunter and the Hunted:


title: Run Like Hell

text: Chapter 4 - Into Death:


title: Run Like Hell

text: Chapter 5 - What Dreams May Come:


title: Run Like Hell

text: Chapter 6 - Revelations:


title: Run Like Hell

text: Chapter 7 - Echoes in the Night:


title: Run Like Hell

text: Nicholas "Nick" Conner


title: Run Like Hell

text: Samantha "Sam" Reilly


title: Run Like Hell

text: Amanda Bethune


title: Run Like Hell

text: Dag'rek


title: Run Like Hell

text: Niles


title: Run Like Hell

text: Jessie


title: Run Like Hell

text: Mek


title: Run Like Hell

text: Fred Monroe


title: Run Like Hell

text: Jinx


title: Run Like Hell

text: Craig O' Feardon


title: Run Like Hell

text: Komentaja Mason


title: Run Like Hell

text: Cutterit


title: Run Like Hell

text: BrutetScoutit


title: Run Like Hell

text: "Auttajat"


title: Run Like Hell

text: Eliitit


title: Run Like Hell

text: MuutRifle (kivääri)


title: Run Like Hell

text: Shotgun (haulikko)


title: Run Like Hell

text: Sonic Stunner


title: Run Like Hell

text: Repeater Rifle


title: Run Like Hell

text: Nitrogen Blaster


title: Run Like Hell

text: Pulse Rifle


title: Run Like Hell

text: Bolt Thrower


title: Run Like Hell

text: Alien Weapon


title: Run Like Hell

text: Assault Rifle (rynnäkkökivääri)


title: Run Like Hell

text: Crossbow (varsijousi)


title: Run Like Hell

text:
Pelin kolmaskymmenes musiikki on (Shallow Bayn ja Waterin kanssa)
ainut, jota ei ole Run Like Hell -soundtrack CD:llä.
Sillä ei myöskään ole nimeä.


title: Run Like Hell

text: Brian Freyermuthin, pelin suunnittelijan, mukaan pelin tekemiseen meni viisi vuotta. Alieneita piti heikentää ja lisätä. Run Like Hell sai Metacriticin arviossa pistemääräksi 58 %.


title: Matti Tammelin

text: Matti Kalervo Tammelin (6. syyskuuta 1926 Helsinki – 6. helmikuuta 1998 Turku) oli suomalainen nyrkkeilijä.


title: Matti Tammelin

text: Tammelin edusti Suomea Lontoon 1948 olympialaisten höyhensarjassa (alle 58 kg). Hän hävisi ensimmäisellä kierroksella australialaiselle Laurence S. Birksille teknillisellä tyrmäyksellä toisessa erässä.


title: Matti Tammelin

text: Seuratasolla Tammelin edusti Turun Jyryä ja Turun Tovereita. Hän saavutti SM-hopeaa 62-kiloisten sarjassa vuonna 1950 ja SM-pronssia 60-kiloisissa vuonna 1951. Hän voitti TUL:n mestaruuden vuosina 1945 ja 1951.


title: Tauno Rinkinen

text: Tauno Rinkinen (23. heinäkuuta 1924 Sortavala – 3. helmikuuta 1993 Helsinki) oli suomalainen nyrkkeilijä.


title: Tauno Rinkinen

text: "Tane" Rinkinen edusti Suomea Lontoon 1948 olympialaisten kevyessä sarjassa (alle 62 kg). Hän hävisi ensimmäisellä kierroksella irlantilaiselle Michael McCullaghille tuomariäänin 0–3.


title: Tauno Rinkinen

text: Rinkinen osallistui kahteen maaotteluun. Seuratasolla hän edusti Helsingin Tarmoa ja voitti kevyessä sarjassa Suomen mestaruuden vuosina 1947 ja 1948. Hän saavutti TUL:n mestaruuskilpailuissa hopeaa vuosina 1946 ja 1947.


title: Rumphella aggregata

text: Rumphella aggregata on Gorgoniidae-heimoon kuuluva pehmytkoralli. Se kasvaa haarovina, tasapaksuina, ruskeansävyisinä varsina. Se on kotoisin Tyyneltämereltä. Riutta-akvaarioissa sitä pidetään yhtenä helppohoitoisimmista "Gorgoniidae"-lajeista, koska se hankkii ravintoa symbioosissa elävien fotosynteettisten levien kautta eikä siksi tarvitse säännöllistä ruokkimista eläinplanktonilla.


title: Rentenmark

text: Rentenmark (lyhenne RM) oli Saksassa 15. marraskuuta 1923 hyperinflaation torjumiseksi käyttöön otettu valuutta. Yksi Rentenmark jakautui 100 Rentenpfennigiin.


title: Rentenmark

text: Rentenmark korvasi paperimarkan (). Ensimmäisen maailmansodan jälkeen Saksa kärsi vakavasta talouskriisistä. Valtio ei omannut kultareserviä valuutan takaamiseksi, joten Rentenmarkan liikkeelle laittanut pankki Rentenbank kiinnitti maita ja teollisuustuotteita 3.2 miljardin edestä uuden valuutan takaamiseksi. Valuutan ilmestyessä 1 Rentenmark vastasi 10 (biljoonaa) paperimarkkaa, jolloin sen vaihtokurssiksi tuli 4.2 RM yhtä Yhdysvaltain dollaria kohti.


title: Rentenmark

text: Yleisö hyväksyi sen ja se auttoi tehokkaasti inflaation torjumisessa. Seuraavaksi lailliseksi maksuvälineeksi tuli 30. elokuuta 1924 Reichsmark ja sen arvo vastasi Rentenmarkia.


title: Rentenmark

text: Rentenmark oli osa Hjalmar Schachtin valuuttapolitiikkaa, jonka tarkoituksena oli lopettaa Saksan hyperinflaatio yhdessä kansleri Gustav Stresemannin ja talousministeri Hans Lutherin harjoittaman talouspolitiikan kanssa. Valuutta jätettiin käyttöön Reichsmarkin rinnalle ja viimeiset Rentenmark-setelit olivat käyttökelpoisia vuoteen 1948 saakka.


title: Rentenmark

text: Seteleitä laskettiin liikkeelle seuraavan kokoisina: 1, 2, 5, 10, 50, 100, 500 sekä 1000 Rentenmarkia


title: Rentenmark

text: Kolikoita laskettiin liikkeelle seuraavan kokoisina: 1, 2, 5, 10 ja 50 Rentenpfennigiä sekä 1 ja 3 Rentenmarkia.


title: Gorgoniidae

text: Gorgoniidae on pehmytkorallien heimo. Siihen kuuluu yli 20 sukua. Useimpien lajien rakenne on varpumainen: ne muodostuvat haarovista , ohuista oksista. Monet lajit syövät eläinplaktonia, joillakin on lisäksi symbioottisia, yhteyttäviä leviä.


title: Gorgoniidae

text: Joitakin lajeja pidetään riutta-akvaariossa, joitakin hyödynnetään kosmetiikan valmistuksessa. Niitä tutkitaan myös lääketieteessä, koska niissä on tulehduksia estäviä ja kasvainten kasvua rajoittavia aineita.


title: The Essential Deep Purple

text: The Essential Deep Purple on Deep Purple -yhtyeen vuonna 2003 julkaistu kokoelma-albumi. Sen materiaali julkaistiin alun perin vuonna 1975 kokoelmalevyllä "24 Carat Purple".


title: Jos rakastat (kappale)

text: Jos rakastat on Kristiina Halkolan esittämä, vuonna 1971 levytetty musiikkikappale. Kappaleen on säveltänyt Kaj Chydenius, ja sanoittanut Matti Rossi. Se julkaistiin Halkolan samana vuonna ilmestyneellä esikoisalbumilla Täytyy uskaltaa. Kappale on yksi tunnetuimpia Halkolan esittämiä kappaleita.


title: Jos rakastat (kappale)

text: Kappale kertoo tytöstä, joka asettaa ehtoja kumppanilleen. Jokainen säkeistö on eripituinen, jossa ei ole runomittaa eikä loppusointuja. Kertosäkeessä kerrotaan mitä tapahtuu, jos ehdot täytetään.


title: Jos rakastat (kappale)

text: Jope Ruonansuu levytti vuonna 2001 kappaleesta oman version nimeltään "Rakastan turkulaisia".


title: Supertyttö

text: Supertyttö ("Supergirl") on vuonna 1984 ensi-iltansa saanut yhdysvaltalainen elokuva. Se perustuu DC Comicsin supersankariin Terästyttöön, jonka loivat Otto Binder ja Al Plastino. Elokuvan ohjasi Jeannot Szwarc ja käsikirjoitti David Odell. Pääosissa näyttelevät Faye Dunaway ja Helen Slater. Itse elokuva tehtiin kuitenkin Christopher Reeven tähdittämien Teräsmieselokuvien menestyksen takia.


title: Supertyttö

text: Elokuva huomioitiin muun muassa Saturn-ehdokkuudella parhaasta näyttelijän suorituksesta vuonna 1985. Kaupallista menestystä elokuva ei saanut, sillä se tuotti Yhdysvalloissa hieman yli 14 miljoonaa dollaria.


title: Supertyttö

text: "Video-oppaassa" vuodelta 1994 Esko Rautakorpi sanoo "Supertyttöä" supertylsäksi ja antaa sille 1–5 tähden sijasta pommin, mikä vastaa sanallista arviota ”täysin epäonnistunut tekele”.


title: Kineettinen taide

text:
Kineettinen taide perustuu liikkeeseen, kuten mobilet tai liikkuvia osia sisältävät veistokset ja rakennelmat.
Liike voi vaatia katsojan aktiivisuutta tai esimerkiksi koneistoa, tietotekniikkaa tai magneettisuutta. Muun muassa Jean Tinguely on tehnyt sähköllä toimivia liikkuvia veistoksia.


title: Kineettinen taide

text: Kineettisiksi on kutsuttu myös rakennelmia, jotka muuttuvat odottamatta kun katsoja siirtyy paikasta toiseen ja liikevaikutelmien luominen vuoron perään syttyvien ja sammuvien valojen avulla.


title: Kineettinen taide

text:
Naum Gabo ja Antoine Pevsner olivat ensimmäisiä, jotka käyttivät taiteesta nimeä kineettinen manifestissaan. Alkuun puhuttiin usein dynaamisesta taiteesta, kun tarkoitettiin teoksia, joissa on taiteen keinoin luotu liikettä tai
liikkeen illuusiota. Nykymerkityksessään termi kineettinen taide alkoi vakiintua vasta 1950-luvulta lähtien.


title: Kineettinen taide

text: Op-taide taas perustuu liikkeen illuusioon. Sitä kutsuttiin alkuun kineettiseksi taiteeksi. Optiset maalaukset luovat värähteleviä liikeilluusioita. Geometriset kuviot ja moiré-tyyppinen efekti on op-taiteelle tyypillistä. Tavallisimmin se saadaan aikaan käyttämällä mustan ja valkoisen kontrastia tai vastavärejä ja tarkoin rajattuja koneellisen omaisesti toistuvia pintoja, kuten samankeskisiä ympyröitä, neliöitä tai viivoja. Esimerkiksi Bridget Riley on käyttänyt aaltoilevia kontrastisen värisiä viivoja. Maalaukset voivat myös luoda vaikutelmaa esiin työntyvästä tai sisäänpäin kupertuvasta muodosta. Victor Vasarely alkoi kutsua tällaisia maalauksia kinetismiksi (cinétisme). Myöhemmin on niitä on kutsuttu yleisemmin nimellä op-taide.


title: Joka tuuleen kylvää

text: Joka tuuleen kylvää ("Inherit the Wind") on Stanley Kramerin ohjaama yhdysvaltalainen draamaelokuva, joka kertoo Daytonin kuuluisasta evoluutioteorian vastaisesta ”apinaoikeudenkäynnistä” eli Scopesin oikeudenkäynnistä. Vuonna 1960 ensi-iltaan tuodun elokuvan pääosia näyttelevät Spencer Tracy, Gene Kelly ja Fredric March.


title: Joka tuuleen kylvää

text: Elokuva pohjautuu Jerome Lawrencen ja Robert Edwin Leen kirjoittamaan näytelmään "Inherit the Wind", joka taas pohjautuu tositapahtumiin vuodelta 1925. Näytelmä kertoo oikeudenkäynnistä, jossa oli syytettynä lukionopettaja John T. Scopes (1900–1970), joka ilmoitti osavaltionlain vastaisesti opettaneensa evoluutioteoriaa. Elokuvan piilotarkoituksena oli kuitenkin kommentoida valmistumistaan edeltäneen vuosikymmenen McCarthy-oikeudenkäyntejä.


title: Joka tuuleen kylvää

text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.


title: Joka tuuleen kylvää

text: Elokuvasta on tehty samanniminen uusintaversio, David Greenen ohjaama televisioelokuva vuodelta 1988.


title: Kaiken se kestää

text: Kaiken se kestää on Fred Cavayén ohjaama ranskalainen rikosdraama ja ihmissuhde-elokuva vuodelta 2008.


title: Kaiken se kestää

text: Tarina kertoo perheestä, jonka äiti Lisa pidätetään murhasta epäiltynä. Isä Julien jää kaksin pienen pojan kanssa ja yrittää saada Lisan vapaaksi valitusten ja lakimiesten avulla, mutta turhaan. Poika alkaa vieraantua äidistään ja hänen mielensä uhkaa järkkyä.


title: Metsästäjätär

text: Metsästäjätär () on nimi kolmelle eri DC Comicsin kustantama sarjakuvahahmolle. Alun perin Mort Meskinin luoma sarjakuvahahmo esiintyi Sensation Comicsin numerossa 68 vuonna 1947. Hahmon nimeä ovat vuosien saatossa kantaneet kolme eri henkilöä. Heistä ensimmäinen Paula Brooks oli rikollinen, joka myöhemmin 1980-luvulla muutettiin toiseksi Tigressin roolia kantaneeksi hahmoksi. Hahmosta tuli poikkeuksellisesti sankaritar vuodesta 1977 lähtien, kun Paul Levitz ja Joe Staton loivat Helena Waynen jatkamaan Metsästäjättären roolia. Vuonna 1989 Helena Bertinellista tuli kolmas Metsästäjätär, joka oli hyvin samankaltainen kuin edeltäjänsä, mutta hahmon taustaa oli muokattu.


title: Metsästäjätär

text: Ensimmäinen Metsästäjär oli superrikollinen, joka oli Injustice Societyn jäsen. Se taisteli useimmiten Justice Society of Americaa vastaan ja taisteli Villikissaa vastaan ensimmäisessä sarjakuvassaan. Myöhemmin Brooks vaihtoi nimensä Tigressiksi uuden Metsästäjättären myötä.


title: Metsästäjätär

text: Sarjakuvien pronssikaudella eli 1970- ja 1980-luvulla Metsästäjättären roolia kantoi Earth-Two rinnakkaisuniversumissa Batmanin ja Kissanaisen tytär Helena Wayne. Hänen vanhempansa opettivat tyttöä tulemaan urheilulliseksi koulun ohella. Valmistuttuaan opinnoistaan Helena siirtyi työskentelemään Cranston and Grayson lakiyhtiöön, jonka toinen omistajista oli Dick Grayson.


title: Metsästäjätär

text: Sittemmin Helena alkoi toimia sankarin roolissa, kun eräs rikollinen kiristi äitiään palaamaan Kissanaisen rooliin, jonka seurauksena hän kuoli. Helena päätti saada rikollisen vastuuseen teostaan ja loi itselleen asun, sekä otti käyttöönsä vanhempiensa aseita, joista varsijousi jäi hänen tavaramerkiksensä. Saatuaan rikollisen kiinni Helena päätti jatkaa rikollisten kiinniottamista ja loi itselleen sankarinnimen Metsästäjätär. Sittemmin hän seikkaili hetken aikaa Justice Society of America ryhmässä, jossa hän ystävystyi Power Girlin kanssa.


title: Metsästäjätär

text: Myöhemmin Helena Wayne kuoli vuoden 1985 12-osaisessa sarjakuvassa Crisis on Infinite Earths, yrittäessään pelastaa hädässä olleita lapsia. Sarjakuvan päätyttyä Helenan olemassaolo pyyhittiin DC:n jatkumosta pois, eikä hahmoa enää muistettu DC:n universumissa.


title: Metsästäjätär

text: Helena Bertinelli luotiin edellisen Metsästäjättären tilalle, joka poistettiin DC:n jatkumosta. Se oli hyvin samankaltainen ulkonäöltään, mutta oli luonteeltaan ja taustaltaan erilainen. Sen synnyin tarina kuitenkin vaihtelee sarjakuvista riippuen. Bertinelli esiintyi arvaamattomana ja väkivaltaisena sankarina. Se oli pitkään Birds of Prey -ryhmän jäsenenä.


title: Metsästäjätär

text: Ensimmäisessä sarjakuvassaan vuonna 1989 Bertinelli oli mafiapomon Guido Bertinellin tytär, joka joutui kuusivuotiaana siepatuksi ja raiskatuksi erään toisen mafian toimesta. Hänen vanhempansa lähettivät tytön sisäoppilaitokseen ja määräsivät henkivartijan suojelemaan tytärtään. Useita vuosia myöhemmin 19-vuotias Helena oli näkemässä perheensä murhan toisen mafiaperheen toimesta. Hän vannoi kostoa kyseiselle mafialle ja harjoitteli henkivartijansa Salin kanssa kamppailulajeja pitkin maailmaa ennen palaamistaan Gotham Cityyn, jossa hän tuli tunnetuksi Metsästäjättärenä. Samalla hän työskenteli päiväsaikaan opettajana.


title: Metsästäjätär

text: Batman/Huntress: Cry for Blood sarjakuvassa vuonna 2000, Helena oli näkemässä koko perheensä murhattavan kotonaan ollessaan 8-vuotias. Sarjakuvassa hän uskoi Franco Bertinellin olleen isänsä, mutta myöhemmin se paljastui olevan Bertinellin kilpaileva mafiaperheen pomo Santo Cassamento, jolla oli ollut suhde Helenan äidin Maria Bertinellin kanssa.


title: Metsästäjätär

text: Metsästäjätär teki ensi esiintymisensä televisiossa vuonna 1979 NBC:n televisiospesiaalissa "Legends of the Superheroes", jossa hahmoa näyttelee Barbara Joyce.


title: Metsästäjätär

text: Vuonna 2002 Metsästäjätär sai oman 13-osaisen televisiosarjan "Batmanin tytär", joka perustui Helena Wayneen. Sarjassa hahmo tunnettiin nimellä Helena Kyle, jota näytteli Ashley Scott. Se oli sarjakuvan tavoin Batmanin ja Kissanaisen tytär. Se ei kuitenkaan pukeutunut sarjakuvassa tyypilliseen asuun, eikä pitänyt naamiota vaan käytti lähinnä tummia vaatteita ja päällystakkia. Lisäksi se oli puoliksi metaihminen ja omasi erikoisvoimia; vahvuus, nopeus, ketteryys ja tehostettu näkö.


title: Metsästäjätär

text: Sarjassa Kyle näki äitinsä joutuneen puukotetuksi Jokerin kätyrin myötä. Samalla hänen isänsä Batmanin lähdettyä pois kaupungista Kyle jäi yksin, kunnes Barbara Gordon otti hänet huostaansa ja opetti Kylelle kaiken mahdollisen mitä rikostentorjuja vain tarvitsee. Sittemmin hän ryhtyi tekemään yhteistyötä myös nuoren Dinah Redmondin kanssa, jotka suojelevat Uuden Gotham Cityn asukkaita. Kyle tekee usein yhteistyötä myös paikallisen poliisin etsivä Reesen kanssa, jolle hän ei paljasta salaista henkilöllisyyttään. He taistelevat erinäisiä rikollisia ja hetkittäin myös metaihmisrikollisia vastaan, joista suurin osa tekee töitä tohtori Quinzelille. Hän yrittää rakentaa Gothamin entisen rakastetunsa Jokerin mukaan, jota hän hallitsisi. Tietämättään Kyle kävi kyseisen tohtorin vastaanotolla psykiatrisessa hoidossa hermojen hallinnan puutteen vuoksi.


title: Metsästäjätär

text: Animaationa Metsästäjätär esiintyi ensimmäisen kerran televisiosarjassa "Justice League Unlimited" vuonna 2004, joilloin hahmon äänenä oli Amy Acker. Tällä kertaa roolia kantoi Helena Bertinelli. Se esiintyi sarjan ensimmäisellä tuotantokaudella lähinnä taustahahmona. Sittemmin se sai puheroolin toisella ja kolmannella tuotantokaudella, jolloin sen asua muutettiin Jim Leen tekemään versioon. Metsästäjätär oli sarjassa hetken aikaa Oikeuden Puolustajien jäsen, mutta menetti jäsenyytensä yrittäessään tappaa mafiapomon Steven Mandragoran, joka oli tappanut Bertinellin isän. Hänellä oli myös sarjan aikana suhde The Questioniin, jonka kanssa Metsästäjätär alun perin lähti jahtaamaan Mandragoraa.


title: Metsästäjätär

text: Myöhemmin Metsästäjätär auttoi mielenhallinnan kohteeksi joutuneen Mustan Kanarialinnun, joka tietämättään tappeli Rouletten järjestämässä naisten turnauksessa muita Oikeuden Puolustajia vastaan.


title: Metsästäjätär

text: Toisen kerran se esiintyi animaationa "Batman – pelottomat" televisiosarjassa vuonna 2009, jossa se vieraili jaksossa ”Night of the Huntress!” Jaksossa Metsästäjätär työskenteli yhdessä Batmanin ja Blue Beetlen kanssa pysäyttääkseen gangsterin Baby-Facen. Hahmon asu muistutti suuresti Helena Waynen asua, mutta sen nimeksi paljastettiin Helena Bertinelli. Hahmon äänenä toimi Tara Strong.


title: Elokuvavuosi 2008

text: Tässä artikkelissa käsitellään vuoden 2008 aikana julkaistuja elokuvia ja elokuvamaailman merkittäviä tapahtumia.


title: Elokuvavuosi 2008

text: Suomessa katsotuimmat elokuvat vuonna 2008 olivat "007 Quantum of Solace" (428 281 katsojaa), "Mamma Mia!" (399 641) ja "Sex and the City – Sinkkuelämää" (375 845). Suosituin suomalainen elokuva oli "Risto Räppääjä" 209 506 katsojallaan. "Yön ritari" oli Yhdysvalloissa suosituin elokuva.


title: Elokuvavuosi 2008

text:
TOP-24 kotimaiset elokuvat:
TOP-12 kaikki elokuvat:


title: Fine-Day

text: Fine-Day (, 1852 – vuoden 1935 jälkeen) oli creesotapäällikkö. Hänet tunnetaan parhaiten osallistumisestaan vuonna 1885 Saskatchewanin kapinaan, jossa hänen merkittävin taistelunsa Kanadan hallituksen joukkoja vastaan oli Cut Knifen taistelu. Aikalaiset kutsuivat häntä rohkeaksi kaikissa tilanteissa. Hän oli taitava taistelija, metsästäjä ja myöhemmällä iällä merkittävä šamaani.


title: Erityisnosto-oikeus

text: Erityisnosto-oikeus (, lyhenne SDR) on Kansainvälisen valuuttarahaston (IMF) luoma varantoväline ja reservivaluutta. IMF käyttää niitä kirjanpidossaan ja jakaa niitä jäsenmailleen. Se on kirjanpidollinen yksikkö, jonka arvo määräytyy maailman keskeisten valuuttojen muodostaman valuuttakorin perusteella. Valuuttakori koostuu Yhdysvaltain dollarista, eurosta, Japanin jenistä, Englannin punnasta ja Kiinan Renminbistä. Euro on korvannut valuuttakoreissa aikaisemmin mukana olleet Saksan markan ja Ranskan frangin. Valuuttakorin koostumus määrätään viiden vuoden välein. Erityisten nosto-oikeuksien valuuttakoodi on XDR.


title: Erityisnosto-oikeus

text: Erityisnosto-oikeus otettiin käyttöön vuonna 1970. Tavoitteena on korvata valtiollisten valuuttojen ja kullan käyttöä kansainvälisissä maksusuorituksissa. Kiinan Renminbi päätettiin lisätä Kansainvälisen valuuttarahaston valuuttakoriin marraskuussa 2015, ja muutos tuli voimaan lokakuussa 2016.


title: SDR

text: SDR voi viitata:


title: Sinikulmamesikko

text: Sinikulmamesikko ("Melithreptus gularis") on Australian pohjoisosissa ja itärannikolla tavattava mesikkoihin kuuluva varpuslintu.


title: Sinikulmamesikko

text: Kooltaan sinikulmamesikko on noin 14–16 cm. Lajin päälaki ja posket ovat mustat, ja päässä on valkea silmäkulmajuova. Kurkku on linnulla valkoinen. Silmien yläpuolella on paljas sininen alue. Selkä on väriltään tummanvihertävä tai keltainen. Sinikulmamesikon vatsa on väritykseltään harmahtavan valkoinen. Sinikulmamesikon sukupuolet eivät eroa toisistaan ulkonäön perusteella. Nuoret yksilöt ovat hieman aikuisia lintuja vaaleampia.


title: Sinikulmamesikko

text: Sinikulmamesikkoa tavataan alueella, joka ulottuu Pilbarasta Australian pohjoisrannikkoa myöten kaakkoon Uuteen Etelä-Walesiin. Linnun elinympäristöä ovat avoimet eukalyptusmetsät ja muut metsämaat. Sinikulmamesikot elävät usein vesistöjen läheisyydessä erityisesti kuivemmassa Pohjois-Australiassa.


title: Sinikulmamesikko

text: Sinikulmamesikot elävät yleensä pienissä ryhmissä, joissa on tavallisesti alle 12 lintua. Lajin pesimäkausi kestää heinäkuulta joulukuulle. Laji käyttää hyödykseen yhteispesintää, jolloin naarasta auttaa poikasten ruokkimisessa kahdesta neljään muuta lintua. Naaras rakentaa puunkuoresta kuppimaisen pesän ja pehmustaa sen villalla ja eläinten karvoilla. Naaras munii kahdesta kolmeen munaa ja hautoo munat mahdollisesti muiden lintujen avustuksella. Pesimäaikaan koiraat ovat hyvin aggressiivisia ja voivat hyökätä pesimäalueella olevia itseään suurempiakin lintuja vastaan.


title: Sinikulmamesikko

text: Sinikulmamesikon ravinto koostuu pääosin medestä ja hyönteisistä, mutta se syö satunnaisesti myös siemeniä.


title: I’m Sorry I Haven’t a Clue

text: I'm Sorry I Haven't a Clue (usein lyhennettynä ISIHAC) on BBC Radio 4:n esittämä komediallinen visailuohjelma, jonka ensimmäinen jakso lähetettiin 11. huhtikuuta 1972. Ohjelman runkona toimivat erilaiset laulu- ja näytelmätehtävät sekä pelit, jotka ovat osittain improvisoituja. Monet osiot sisältävät muiden radio- ja tv-ohjelmien parodiointia. Tämän vuoksi ohjelman sloganina on ollutkin vuosien ajan "the antidote to panel games" eli "vastalääkettä tietovisailuihin".


title: I’m Sorry I Haven’t a Clue

text: Ohjelman pitkäaikaisena puheenjohtajana toimi Humphrey Lyttelton, ja vakiokilpailijoina ovat koomikot Graeme Garden, Tim Brooke-Taylor ja Barry Cryer. Vakiokilpailijoihin kuului myös joulukuussa 1996 kuollut Willie Rushton. Hänen tilallaan on sarjassa esiintynyt vierailijoina muun muassa Stephen Fry, Paul Merton, Tony Hawks, Andy Hamilton, Linda Smith, Phill Jupitus, Sandi Toksvig, David Mitchell, Bill Oddie, Kenny Everett, Bill Bailey, ja Jeremy Hardy. Sarjan musiikista vastaa Colin Sell. Yksittäisinä kertoina pianolla säestäjinä ovat toimineet myös Neil Innes, Matthew Scott sekä Denis King. Kuulijoita sarjalla on noin kaksi miljoonaa.


title: I’m Sorry I Haven’t a Clue

text: Lyttletonin kuoltua 2008 ohjelman jatkumisesta oli aluksi epäselvyyttä, kunnes sitä päätettiin jatkaa vaihtuvin puheenjohtajin. Vuoden 2009 ensimmäisen kuuden ohjelman kauden juontajina toimivat Stephen Fry, Jack Dee ja Rob Brydon. Jack Dee on jatkanut ohjelman juontajana vuodesta 2009 eteenpäin ja sekä Fry että Brydon ovat olleet vierailevina kilpailijoina.


title: I’m Sorry I Haven’t a Clue

text: ISIHAC on voittanut kultaisen Sony Radio Academy Awards palkinnon kolme kertaa, vuosina 1995, 1998 sekä 2004. Ohjelman pohjalta on myös tehty kirjoja.


title: KHL-kausi 2009–2010

text: KHL-kausi 2009–2010 oli jääkiekkosarja KHL:n toinen kausi. Runkosarja alkoi 10. syyskuuta 2009 ja päättyi 7. maaliskuuta 2010. Sarjaan osallistui 24 joukkuetta, joista 21 Venäjältä ja yksi joukkue Latviasta, Kazakstanista ja Valko-Venäjältä.


title: KHL-kausi 2009–2010

text: Toisen KHL-kauden mestaruuden voitti Ak Bars Kazanista.


title: KHL-kausi 2009–2010

text: 16. kesäkuuta 2009 KHL:n hallintoneuvosto ilmoitti uudistuksista jotka koskivat tulevaa kautta 2009–10.


title: KHL-kausi 2009–2010

text: Uutena joukkueena liigaan liittyi jekaterinburgilainen HK Avtomobilist. Edellisellä kaudella mukana ollut HK Himik Voskresensk ei puolestaan osallistunut taloudellisten vaikeuksien vuoksi, joten joukkuemäärä säilyi ennallaan 24:ssä.


title: KHL-kausi 2009–2010

text: Kaudella 2009–2010 joukkueet jaettiin neljään divisioonaan maantieteellisesti. Lisäksi joukkueet jaettiin itäiseen ja läntiseen konferenssiin, jotka molemmat koostuivat kahdesta kuuden joukkueen divisioonasta. Saman divisioonan joukkueet kohtasivat kauden aikana neljä kertaa, kun muiden divisioonien joukkueita vastaan pelattiin vain kahdesti.


title: KHL-kausi 2009–2010

text: Kummankin konferenssin kahdeksan parasta joukkuetta selviytyivät pudotuspeleihin. Pudotuspelit pelattiin NHL:n tapaan ensisijaisesti konferenssien sisäisinä, joten molemmissa konferensseissa pelattiin puolivälierät, välierät ja finaalit. Konferenssien voittajat pelasivat kauden päätteeksi Gagarin Cupista.


title: KHL-kausi 2009–2010

text: Joukkueiden pelaajilleen maksamien palkkojen kokonaissumma ei saanut ylittää 620 miljoonaa ruplaa eikä alittaa 200 miljoonaa ruplaa. Jokainen joukkue sai kuitenkin nimetä yhden pelaajan, jonka palkkaa ei huomioitu kokonaissummassa.


title: KHL-kausi 2009–2010

text: KHL:n ensimmäinen varaustilaisuus järjestettiin 1. kesäkuuta 2009. Kukin joukkue sai suojata 25 nuorta (17–21 v.) pelaajaansa ennen tilaisuutta.


title: KHL-kausi 2009–2010

text: Maalivahdin alue kutistettiin NHL-sääntöjen mukaiseksi.


title: KHL-kausi 2009–2010

text: Joukkueet jaettiin kahteen konferenssiin, itäiseen ja läntiseen. Konferenssijaot olivat seuraavat:


title: KHL-kausi 2009–2010

text: Joukkueet pelasivat jokaista oman divisioonansa joukkuetta vastaan kaksi kertaa kotona ja kaksi vieraissa. Lisäksi jokainen joukkue pelasi kaikkia muissa divisioonissa pelanneita joukkueita vastaan kerran kotona ja kerran vieraissa. Näin jokainen joukkue pelasi runkosarjassa 56 ottelua.


title: KHL-kausi 2009–2010

text: Runkosarjassa parhaiten sijoittunut palkittiin Venäjän mestarina. Lisäksi palkittiin toiseksi ja kolmanneksi sijoittuneet joukkueet. Lisäksi pudotuspeleihin selviytyneet, eli konferensseissaan sijoille 1.–8. sijoittuneet pelasivat Gagarin Cupista. Finaalin häviäjä sai hopeaa ja pronssia sai joukkue, joka oli välierissä tippuneista joukkueista parhaiten sijoittunut runkosarjassa.


title: KHL-kausi 2009–2010

text: Joukkueet, jotka eivät selviytyneet pudotuspeleihin, pelasivat erillisen turnauksensa, joissa panoksena oli KHL:n varaustilaisuuden varausvuoroja.


title: KHL-kausi 2009–2010

text:
Tilastossa ovat maalivahdit, jotka pelasivat runkosarjassa vähintään 20 ottelua.
Pudotuspelien ensimmäinen kierros pelattiin paras viidestä -järjestelmällä, ja muut kierrokset paras seitsemästä. Pudotuspelien ensimmäiset ottelut pelattiin 10. maaliskuuta. Pudotuspelit aikataulutettiin siten, että finaalissa Gagarin Cupista taistelevat joukkueet olivat selvillä viimeistään Juri Gagarinin historiallisen avaruuslennon vuosipäivänä 12. huhtikuuta.


title: KHL-kausi 2009–2010

text:
Kauden palkintojenjakotilaisuus järjestettiin 25. toukokuuta 2010 ja siinä jaettiin yhteensä 20 palkintoa.
KHL:ssa pelasi kaudella 2009–2010 suomalaisia ja NHL-taustaisia pelaajia entistä enemmän. Alla on lista suomalaisista ja NHL-statuksen omanneista pelaajista, jotka pelasivat ensimmäistä kertaa urallaan KHL:ssä.


title: KHL-kausi 2009–2010

text: SuomalaisetMuut


title: Trolli

text: Trolli tai trollaus voi tarkoittaa ainakin seuraavia asioita:


title: Omenapuut

text: Omenapuut ("Malus") on ruusukasvien ("Rosaceae") heimoon kuuluva kasvisuku. Lajit kasvavat alkuperäisinä pohjoisen pallonpuoliskon lauhkealla vyöhykkeellä.


title: Omenapuut

text: Omenapuut ovat kesävihantia puita tai pensaita, joilla on yleensä ehyet ja sahalaitaiset lehdet. Sarjamaisessa kukinnossa on 2–6 kukkaa. Terälehdet ovat yleensä valkoisia tai vaaleanpunaisia. Hedelmä on pohjushedelmä, jossa siementen ympärillä olevia sikiäimestä kehittyneitä kovia kalvoja ympäröi mehevöitynyt kukkapohjus.


title: Omenapuut

text: Taloudellisesti tärkein laji on tarhaomenapuu ("Malus domestica"). Omenapuista on jalostettu myös monia lajikkeita koristekasvikäyttöön. Koristekasveina käytetään esimerkiksi koristeomenapuita eli purppuraomenapuita ("Malus" Purpurea-ryhmä), paratiisiomenapuita ("Malus" Prunifolia-ryhmä), pilariomenapuita ("Malus" Ballerina-ryhmä), marjaomenapuuta ("Malus baccata") ja japaninmarjaomenapuun ("Malus toringo") lajikkeita.


title: Malus

text: Malus voi tarkoittaa:


title: Rockstar Energy Drink

text: Rockstar (Tyylitettynä "ROCKST★R" tai "ЯOCKST★R") on yhdysvaltalaisvalmisteinen energiajuoma, joka kehitettiin vuonna 2001. Juomaa valmistaa "Rockstar Inc". Rockstar Energy Drink on myynnissä yli 30 maassa, ja valmistajan mukaan sitä on myynnissä 20 makua.


title: Rockstar Energy Drink

text: Rockstarin suurin kilpailija on Monster Energy. Rockstar-juomia myydään Suomessa 0,5 litran tölkeissä. Normaali Rockstar sisältää kofeiinia 32 mg / 100 ml.


title: Rockstar Energy Drink

text: Rockstar-energiajuoman maahantuoja Suomessa on Servaali Oy.


title: Rockstar Energy Drink

text: Ainekset: hiilihapotettu vesi, sakkaroosi, glukoosi, sitruunahappo, happamuudensäätöaine (natriumsitraatti), tauriini (0,4 %), värejä (sokerikulööri E150C, riboflaviini, beetakaroteeni E160A), inositoli, vitamiineja (niasiini, pantoteenihappo, B6, B12), guaranan ("Paullinia cupana") siemenuute (0,01 %), ginsengin juuriuute (0,01 %). Kofeiinipitoisuus 32 mg/1 dl.


title: Rockstar Energy Drink

text: Kuten kaikki energiajuomat, Rockstar voi aiheuttaa hermostuneisuutta, päänsärkyä, ahdistusta, ja korkeaa verensokeria. Tiedossa ei ole sivuvaikutuksia, jos tuotetta käytetään kohtuudella.


title: Nicolas Cheong Jin-suk

text: Nicolas Cheong Jin-suk (; s. 7. joulukuuta 1931) on eteläkorealainen kardinaali. Hän syntyi Soulissa ja sai pappisvihkimyksen 18. maaliskuuta 1961. Piispaksi hänet vihittiin 3. lokakuuta 1970, ja vuosina 1970–1998 hän toimi Cheongjun piispana. Vuonna 1998 hän nousi Soulin arkkipiispaksi ja maaliskuun 2006 konsistoriossa kardinaaliksi.


title: Nicolas Cheong Jin-suk

text: Nicolas Cheong Jin-suk on "S. Maria Immacolata di Lourdes a Boccean" kardinaalipappi. Hän on lisäksi ollut vuodesta 1998 Pjongjangin apostolisena hallitsijana. Hän opiskeli aikoinaan Soulissa, Hongkongissa ja Roomassa.


title: Luettelo joukkueista ja ajajista Ranskan ympäriajossa 2009

text: Tämä on luettelo joukkueista ja ajajista Ranskan ympäriajossa 2009:


title: The Winter of Frankie Machine

text: The Winter of Frankie Machine on Don Winslow'n vuonna 2006 julkaistu romaani. Romaanin päähenkilö on entinen mafian palkkamurhaaja Frank Machianno.


title: The Winter of Frankie Machine

text: Elokuvaohjaaja Michael Mann on suunnitellut romaanin elokuvaversiota.


title: Colin Sell

text: Colin Sell on brittiläinen pianisti, joka tunnetaan erityisesti BBC Radio 4:n "I'm Sorry I Haven't a Clue" -visailuohjelmasta, jonka musiikista hän on vastannut vuodesta 1974 alkaen. Vuodesta 1998 Sell on toiminut East 15 Acting Schoolin musiikkiosaston johtajana.


title: Colin Sell

text: Sell on säveltänyt musiikin useisiin teatteriesityksiin, muun muassa Royal Shakespeare Companylle. Lisäksi hän säveltänyt musiikin yli 20 radiokuunnelmaan.


title: Dahon

text: Dahon on 1982 perustettu maailman suurin taittopolkupyörien valmistaja, joka valmistaa kaksi kolmasosaa maailman taittopolkupyöristä. Yrityksen perusti fyysikko David T. Hon. Dahon on patentoinut runkoratkaisunsa. Se valmisti 35 erilaista taittopyörämallia vuonna 2009.


title: Antero Halonen

text: Tauno Antero Halonen (15. joulukuuta 1938 Hankasalmi – 26. lokakuuta 2016) oli suomalainen nyrkkeilijä.


title: Antero Halonen

text: Halonen saavutti Moskovan EM-kilpailuissa 1963 pronssia kevyessä sarjassa (alle 60 kg). Hän voitti irlantilaisen Patrick McCranen tuomaripistein 5–0 ja bulgarialaisen Stojan Pilitševin pistein 4–1. Välieräottelussa hän hävisi unkarilaiselle Janos Kajdille pistein 0–5. Samana vuonna Halonen voitti Pohjoismaiden mestaruuden. Tokion 1964 olympialaisissa hän hävisi 60-kiloisten sarjan ensimmäisellä kierroksella puolalaiselle Jozef Grudzienille pistein 1–4 ; Grudzien voitti lopulta kultaa.


title: Antero Halonen

text: Seuratasolla "Lukkeri" Halonen edusti Varkauden Tarmoa ja Warkauden Urheilijoita. Hän voitti Suomen mestaruuden 60 kilogramman sarjassa vuosina 1962–1964 sekä saavutti sarjaa alempana SM-hopeaa vuosina 1960 ja 1961.


title: Antero Halonen

text: Uransa jälkeen hän toimi kotipaikkakunnallaan Varkaudessa paikallisen Varkauden Voimailuseuran pitkäaikaisena valmentajana. Hänet valittiin Suomen nyrkkeilyn "Hall of Fameen" vuonna 2014.


title: Kurt Mattsson

text: Kurt Antero Mattsson (s. 1. maaliskuuta 1940 Lahti) on suomalainen nyrkkeilijä.


title: Kurt Mattsson

text: ”Kurre” Mattsson edusti Suomea Tokion 1964 olympialaisten kevyessä keskisarjassa (alle 71 kg). Hän voitti ensimmäisellä kierroksella etiopialaisen Alemou Bekelen tuomaripistein 4–1 mutta hävisi seuraavassa ottelussaan puolalaiselle Józef Grzesiakille pistein 0–5. Belgradin EM-kilpailuissa 1961 hän hävisi ensimmäisellä kierroksella englantilaiselle James Lloydille pistein 2–3. Moskovan EM-kilpailuissa 1963 hän hävisi skotlantilaiselle Andy Wyperille tyrmäyksellä toisessa erässä. Pohjoismaiden mestaruuskilpailuissa Mattsson voitti kultaa vuonna 1963 ja saavutti pronssia vuonna 1961.


title: Kurt Mattsson

text: Seuratasolla Mattsson edusti Helsingin Atleettiklubia ja Viipurin Nyrkkeilijöitä. Hän voitti Suomen mestaruuden vuosina 1962 ja 1963 sekä saavutti pronssia vuonna 1961. Hän otteli vuosina 1965–1969 ammattilaisena 13 ottelua, joista hän voitti yhdeksän ja hävisi kaksi (kaksi ratkaisematonta).


title: Zara Larsson

text: "Ei tule sekoittaa henkilöön ."


title: Zara Larsson

text: Zara Maria Larsson (s. 16. joulukuuta 1997 Solna, Ruotsi), on ruotsalainen laulaja. Hän nousi julkisuuteen voitettuaan TV4-kanavalla esitetyn Ruotsin Talent-ohjelman, Talangin, vuonna 2008. Finaalikappaleensa ”My Heart Will Go On” hän julkaisi esikoissinglenään. Vuonna 2012 Larsson solmi levytyssopimuksen TEN Music Groupin kanssa ja julkaisi ensimmäisen EP-levynsä, Introducing, tammikuussa 2013. Levyn sinkku ”Uncover” kohosi listaykköseksi Ruotsissa ja Norjassa, ja se menestyi hyvin myös muissa Euroopan maissa. Vuonna 2013 Larsson voitti kaksi Rockbjörnen-musiikkipalkintoa: Vuoden läpimurto ja Vuoden naispuolinen liveartisti. Samalla hänestä tuli nuorin kaksi Rockbjörn-palkintoa voittanut artisti.


title: Zara Larsson

text:
Toukokuussa 2014 Larsson julkaisi singlen ”Carry You Home”, joka nousi Ruotsin toplistalla kolmanneksi ja josta tuli hänen suurin hittinsä sitten ”Uncoverin”. Single sai samana vuonna Ruotsin Grammi-ehdokkuuden. Syyskuussa 2014 hän julkaisi singlen ”Rooftop” ja pian sen jälkeen esikoisalbumin "1", joka menestyi myös Yhdysvalloissa. Toukokuussa 2015 Larsson konsertoi Gröna Lundissa, ja pian sen jälkeen ilmestyi single ”Lush Life”, joka oli valtava menestys. ”Lush Life” oli Ruotsin soitetuin kappale kesällä 2015 ja on myynyt Ruotsissa neljästi platinaa, ja lisäksi Norjassa ja Tanskassa platinaa. Syyskuussa 2015 Larsson julkaisi kappaleen ”Never Forget You” yhdessä brittilaulaja MNEK:n kanssa, josta tuli listaykkönen Ruotsissa ja top 5 -hitti Norjan, Tanskan, Saksan, Iso-Britannian ja Suomen listoilla. Marraskuussa 2016 Larsson julkaisi singlen ”I Would Like”.
Zara Larsson kasvoi Enskedessä perheensä kanssa, johon kuuluu lähihoitaja-äiti, upseeri-isä sekä kolme vuotta Zaraa nuorempi sisko.


title: Zara Larsson

text: Larsson kävi koulua Gubbängsskolanissa ennen kuin vaihtoi kolmannella luokalla balettiopetukseen Ruotsin kuninkaalliseen balettikouluun (). Hän aloitti laulamisen varhain, mutta ei halunnut mennä Adolf Fredrikin musiikkikouluun (), koska ei viihtynyt kuoroissa. Kun hän yhdeksännellä luokalla aloitti Kulturamassa, hän kuvaili itse uuden ympäristön tehneen hänet nopeasti tietoisemmaksi maailmasta, yhteiskuntakysymyksistä ja sukupuolimalleista, mikä tuli vaikuttamaan yhä enenevässä määrin hänen julkiseen rooliinsa.


title: Zara Larsson

text: Vuonna 2007 hän osallistui alle 16-vuotiaiden lasten ja nuorten Stjärnskott-kykykilpailuun ja lisäksi esitti Marta von Trappin roolin musikaalissa Sound of Music. Kymmenvuotiaana hän voitti Ruotsin Talent-ohjelman (Talang) vuonna 2008 laulettuaan finaalissa Céline Dionin kappaleen My Heart Will Go On. Palkinnoksi hän sai 500 000 kruunua, ja My Heart Will Go On julkaistiin myöhemmin Larssonin esikoissinglenä. Finaaliesitys on kerännyt jo yli 15 miljoonaa näyttökertaa Youtubessa.[12] Ruotsin :llä esitetyn Talentin tuoman menestyksen jälkeen Larsson osallistui saman kanavan dokumenttisarjaan  (Minusta tulee tähti). Sarja esitettiin talvella 2009/2010, ja siinä Larsson mm. koe-esiintyi lle.


title: Zara Larsson

text: Vuonna 2012 Larsson teki sopimuksen levy-yhtiö in kanssa ja 9.12.2012 julkaistiin ””-kappaleen ennakkoesitys Youtubessa. -levy nimeltä  julkaistiin 21.1.2013 ja se sisälsi viisi kappaletta, joista ”Uncover” oli äänitteen pääsingle. Kappaleesta tuli nopeasti sekä Ruotsin in sekä in ykköshitti , ja se pääsi jopa useiden eurooppalaisten listojen top10:een, mukaan lukien ykkössijalle Norjassa ja viidennelle sijalle Ranskassa. ”Uncover” myi platinaa Ruotsissa alle kuukaudessa. Heinäkuussa 2013 Larsson vastaanotti -ohjelmassa palkinnon platinaa myyneestä debyytti-EP:stään Introducing, mikä tarkoittaa, että levyä myytiin yli 120 000 kopiota Ruotsissa.


title: Zara Larsson

text: Larsson osallistui vuonna 2013 televisioitavaan yhteislaulutapahtumaan , jossa hän esitti kappaleet ”Uncover”, ”” ja ”When Worlds Collide”. ”Uncoverin” hän lauloi jopa kruununprinsessa Viktorian syntymäpäivillä Öölannissa sekä Nobelin rauhanpalkintokonsertissa. Gröna Lundin huvipuistossa 28. elokuuta 2013 järjestetyssä -musiikkigaalassa Larsson voitti kaksi palkintoa: Vuoden läpimurto ja Vuoden naispuolinen liveartisti. Näin hänestä tuli 15-vuotiaana nuorin kaksi Rockbjörnen-palkintoa voittanut artisti. Larsson sanoi jälkeenpäin: